Ystyriaethau gweithredu ac ymarferol - Hwb\nYstyriaethau gweithredu ac ymarferol\nWrth iddo gael ei weithredu, dylai cwricwlwm ysgol:\nfanteisio ar ystod o dystiolaeth gadarn, gan gynnwys arbenigedd sy'n benodol i ddisgyblaethau lle bo'n briodol, dysgu o ymholiad proffesiynol, gwybodaeth o ymchwil a gwybodaeth leol a chenedlaethol\ncael ei gyd-awduro, annog dysgwyr, rhieni, gofalwyr a'r gymuned leol i ddeall a chyfrannu at y broses o ddatblygu'r cwricwlwm. Dylai hefyd fanteisio ar ystod ehangach o arbenigwyr a rhanddeiliaid a all gyfrannu at y dysgu\nbod yn destun myfyrio a chael ei ddiwygio, yn seiliedig ar ddealltwriaeth a feithrinwyd drwy bob agwedd ar y dysgu ac addysgu, a chael ei gefnogi gan ymholiad proffesiynol\ncael ei ategu gan addysgeg effeithiol\nDylai'r dysgu ac addysgu gael eu llywio gan dystiolaeth ac arbenigedd cadarn. Dylai hyn gynnwys:\narbenigedd sy'n benodol i ddisgyblaeth, a ddaw'n gynyddol berthnasol wrth ddatblygu cwricwlwm wrth i ddysgwyr wneud cynnydd. Mae'r canllawiau hyn yn hyrwyddo dulliau rhyngddisgyblaethol ond hefyd yn cydnabod pwysigrwydd arbenigedd sy'n benodol i ddisgyblaeth yn hynny o beth\ndysgu o ymholiad proffesiynol\npartneriaeth ag addysg bellach ac addysg uwch\nGweithio gyda lleoliadau, ysgolion a sefydliadau addysg bellach eraill\nMae gweithio gydag lleoliadau, ysgolion, a sefydliadau addysg bellach yn cynnig cyfleoedd pwysig i rannu dysgu a datblygu profiadau cydgysylltiedig i ddysgwyr ar hyd eu taith ddysgu. Yn benodol, mae cydweithredu rhwng lleoliadau, ysgolion, a sefydliadau addysg bellach yn cefnogi'r canlynol.\nCreu dealltwriaeth a rennir o'r broses cynllunio cwricwlwm (gan gynnwys asesu) a chynnydd\nEr mwyn sicrhau tegwch i ddysgwyr o fewn ardal leol a ledled Cymru, mae'n bwysig sichau dealltwriaeth a rennir o hanfodion y broses cynllunio cwricwlwm, ynghyd â dealltwriaeth a rennir o gynnydd dysgwyr, gan gynnwys disgwyliadau o beth yw cynnydd ac ar ba gyflymder y gallai dysgwyr wneud cynnydd. Dylai’r ddealltwriaeth a rennir hon gael ei datblygu drwy ddysgu proffesiynol a fel proses parhaus o fewn ac ar draws ysgolion y mae trafodaeth broffesiynol barhaus yn rhan hanfodol ohoni. Drwy weithio drwy glystyrau a rhwydweithiau, gall ysgolion ac ymarferwyr rannu a phrofi eu dealltwriaeth ei gilydd o gynnydd, gan gydweithredu i ddatblygu dulliau a rennir o ran cynllunio cwricwlwm.\nDylai ysgolion ystyried sut y gall cydweithredu gefnogi'r broses o gynllunio continwwm ar draws gwahanol gyfnodau pontio, yn arbennig ar gyfer y dysgwyr mwyaf agored i niwed. Dylai'r dysgwr fod wrth wraidd y broses bontio. Mae proses bontio effeithiol yn ymwneud â helpu pob dysgwr i symud yn esmwyth ar hyd y continwwm dysgu wrth iddo symud rhwng gwahanol grwpiau, gwahanol ddosbarthiadau, gwahanol flynyddoedd a gwahanol leoliadau. Dylai sicrhau lles pob dysgwr fod yn rhan bwysig ac annatod o'r broses, gan gydnabod anghenion unigolion ac, ar yr un pryd, eu cefnogi i barhau i ddysgu a gwneud cynnydd yn eu dysgu.\nDylai ysgolion ac ymarferwyr gydweithredu i feithrin dealltwriaeth o'r hyn sy'n sail i ddulliau ac arferion llwyddiannus.\nMae Gweinidogion Cymru, gan weithio gyda chonsortia rhanbarthol a rhanddeiliaid eraill, yn datblygu rhwydweithiau i gefnogi a rhannu dysgu ar gyfer ymarferwyr er mwyn cefnogi dealltwriaeth o Fframwaith Cwricwlwm i Gymru. Caiff rhagor o wybodaeth am y rhain ei darparu yn 2020 a 2021.\nDylai'r cynnwys a ddewisir ar gyfer y cwricwlwm ystyried mewnbwn dysgwyr a dylai gynnig cyfleoedd cynyddol i ddysgwyr er mwyn helpu i gyfeirio'u dysgu wrth iddyn nhw wneud cynnydd. Dylid rhoi ystyriaeth ddifrifol i farn dysgwyr am eu profiadau ac am beth, sut a ble y dylen nhw ddysgu wrth gynllunio cwricwlwm. Mae cyfranogiad yn un o egwyddorion allweddol CCUHP a bydd galluogi cyfranogiad yn creu cwricwlwm diddorol a fydd yn ymateb i ddiddordebau, anghenion a blaenoriaethau'r dysgwyr. Proses yw cyfranogiad, sy'n cefnogi deialog rhwng dysgwyr a gweithwyr proffesiynol. Mae angen iddi fod yn broses ddiogel, galluogol a chynhwysol ac mae ynddi'i hun yn brofiad dysgu gwerthfawr, sy'n cefnogi ymholi a meddwl yn feirniadol.\nDylai dysgwyr gael gwybod am y broses y mae'r ysgol yn ei dilyn i gynllunio’r cwricwlwm a dylen nhw gael cyfleoedd i gymryd rhan yn y broses o wneud penderfyniadau. Dylid dangos i ddysgwyr yn glir sut y maen nhw wedi dylanwadu ar benderfyniadau, gan roi adborth am y penderfyniadau a wnaed a pham.\nMae'n bwysig cydnabod bod gwahanol lefelau o gyfranogiad, a bod modd galluogi dysgwyr i gymryd rhan yn y broses o gynllunio cwricwlwm mewn gwahanol ffyrdd. Gall dysgwyr gael gwybod am benderfyniadau, gellir ymgynghori â nhw am benderfyniadau, gallan nhw rannu'r broses o wneud penderfyniadau ag oedolion, neu gallan nhw berchenogi'r broses o wneud penderfyniadau a phennu eu meysydd a'u cwestiynau eu hunain i'w hystyried gan gymuned ehangach yr ysgol. Bydd gwahanol ffurfiau yn briodol ar wahanol bwyntiau yn y broses o gynllunio cwricwlwm.\nDylai'r broses o gynlllunio cwricwlwm hefyd ddefnyddio strwythur sy'n sicrhau bod pob grŵp o blant yn gallu cymryd rhan, gan gynnwys y rheini a all gael eu hymyleiddio.\nGall cynnwys dysgwyr yn uniongyrchol yn y broses o gynllunio’u cwricwlwm gynnwys y camau canlynol.\nGalluogi dysgwyr i wneud dewisiadau am beth a sut y maen nhw’n dysgu.\nCasglu adborth ansoddol ar ôl profiadau dysgu, sy'n llywio'r broses barhaus o gynllunio cwricwlwm.\nYstyried safbwyntiau dysgwyr o ddydd i ddydd yn yr ystafell ddosbarth drwy addysgeg gyfranogol.\nCynnwys dysgwyr yn y broses o bennu blaenoriaethau ar gyfer y cwricwlwm ac ar gyfer cynnwys dysgu.\nSicrhau bod adnoddau i gefnogi cyfranogiad.\nSicrhau bod ymgynghori, dadansoddiad o safbwyntiau dysgwyr ac adborth wedi'u cynnwys fel camau yn y broses o gynllunio a gwerthuso cwricwlwm.\nSicrhau bod adborth yn cael ei roi i ddysgwyr a staff ar ganlyniadau cyfraniadau llais y dysgwr, a bod hyn yn cael ei ystyried yn yr amser a ddyrennir ar gyfer cynllunio’r cwricwlwm.\nSicrhau bod dysgwyr yn cael gwybod am broses yr ysgol o ddylunio'r cwricwlwm mewn iaith a fformat hygyrch, er mwyn iddyn nhw wybod pa gyfleoedd sydd ar gael iddyn nhw gymryd rhan yn y broses\nGweithio gyda rhieni, gofalwyr a rhanddeiliaid\nWrth ddatblygu eu cwricwlwm, dylai ysgolion gynnwys dysgwyr, rhieni, gofalwyr, asiantaethau partner a'r gymuned leol. Mae hon yn ffordd bwysig o sicrhau bod y cwricwlwm yn diwallu anghenion y dysgwyr a'i fod yn ddilys i'w cyd-destun o fewn y fframwaith cenedlaethol. Mae ysgolion ac ymarferwyr hefyd yn chwarae rôl hanfodol wrth sicrhau bod dysgwyr, rhieni, gofalwyr a chymunedau yn deall y weledigaeth a'r ethos sy'n sail i'r cwricwlwm.\nDylai dysgwyr, rhieni, gofalwyr a'r gymuned leol gael cyfle i gyfrannu at y broses o gynllunio’r cwricwlwm. Mae cyfathrebu'n effeithiol â rhieni a gofalwyr yn barhaus yn ffordd bwysig o feithrin cydberthnasau cadarnhaol er mwyn ymgysylltu â nhw mewn ffordd bwrpasol ac ystyrlon. Os caiff hyn ei wneud yn dda, gall hyrwyddo cynnydd dysgwyr drwy helpu rhieni a gofalwyr i ddeall sut y gallan nhw gefnogi dysgu yn yr ysgol a'r tu allan iddi. Dylai cwricwla ysgolion hefyd gydnabod ac adlewyrchu anghenion a chyd-destunau'r cymunedau yn yr ysgol a thu hwnt. Dylai ymarferwyr hefyd geisio cydweithredu a manteisio ar ystod o arbenigwyr a rhanddeiliaid a all gyfrannu at ddysgu, gan ddarparu profiadau unigryw a chyfoethogol i ddysgwyr.\nBydd yn ofynnol i ysgolion barhau i adolygu eu cwricwlwm er mwyn iddyn nhw allu ymateb i allbynnau ymholiad proffesiynol, anghenion newidiol dysgwyr a chyd-destunau ac anghenion cymdeithasol. Bydd yn ofynnol i ysgolion gyhoeddi crynodeb o'u cwricwlwm ac adolygu'r crynodeb os byddan nhw’n gwneud newidiadau i'r cwricwlwm.\nMae addysgeg wrth wraidd cwricwlwm. Wrth gynllunio eu cwricwlwm, dylai ysgolion ystyried y dulliau addysgegol y bydd angen iddyn nhw eu defnyddio i gefnogi dysgwyr i wireddu'r pedwar diben. Dylai ysgolion geisio datblygu gweledigaeth gref o ddysgu ac addysgu sy'n ystyried 'pam' a 'sut' yn ogystal â 'beth'. Bydd y weledigaeth hon yn cydnabod rôl hanfodol yr amgylchedd dysgu wrth gefnogi dysgu effeithiol.\nDylai ysgolion sicrhau bod gan ymarferwyr ddealltwriaeth ddofn a manwl o'r egwyddorion addysgegol a'r ymchwil sy'n sail iddyn nhw. Mae addysgeg effeithiol yn dibynnu ar ddealltwriaeth fanwl o ddatblygiad plant a phobl ifanc. Mae'n cynnwys archwilio a myfyrio ar y strategaethau addysgu a fydd yn cefnogi'r dysgu orau mewn cyd-destun penodol, ac ymchwilio i effaith hyn ar ddysgwyr.\nDylai'r broses o gynllunio cwricwlwm ar gyfer dysgwyr o bob oed a gallu fod yn seiliedig ar egwyddorion addysgegol. Mae'r rhain yn adlewyrchu tystiolaeth hysbys am addysgeg effeithiol.\nYr egwyddorion addysgegol\nCaiff y broses o gynllunio cwricwlwm ar gyfer pob dysgwr ei hategu gan deuddeg egwyddor addysgegol, sy'n datgan bod dysgu ac addysgu da yn:\ncanolbwyntio’n gyson ar ddibenion cyffredinol y cwricwlwm\nrhoi her i’r holl ddysgwyr drwy eu hannog i gydnabod pwysigrwydd ymdrechu'n barhaus i gwrdd â disgwyliadau sy'n uchel, ond o fewn eu cyrraedd\ndefnyddio cymysgedd o ddulliau sy’n cynnwys addysgu uniongyrchol\ndefnyddio cymysgedd o ddulliau gan gynnwys y rheini sy'n hybu sgiliau datrys problemau, sgiliau creadigol a’r gallu i feddwl mewn modd beirniadol\ngolygu gosod tasgau a dewis adnoddau sy'n adeiladu ar wybodaeth a phrofiad blaenorol ac yn ennyn diddordeb\ncreu cyd-destunau dilys ar gyfer dysgu\ndilyn egwyddorion asesu ar gyfer dysgu\nymestyn oddi mewn ac ar draws y Meysydd\natgyfnerthu yn rheolaidd y sgiliau trawsgwricwlaidd, sef llythrennedd, rhifedd a chymhwysedd digidol, ac yn darparu cyfleoedd i'w hymarfer\nannog dysgwyr i gymryd cyfrifoldeb cynyddol am eu dysgu eu hunain\nhybu datblygiad cymdeithasol ac emosiynol a chydberthnasau cadarnhaol\nEr mwyn cefnogi'r cwricwlwm, dylai addysgeg helpu dysgwyr i ddatblygu:\nymagwedd gadarn i ddysgu\nsgiliau metawybyddol cadarn\nsgiliau datrys problemau beirniadol a chreadigol\nsgiliau cyfathrebu effeithiol iawn\nMae'r amgylchedd dysgu yn ysgogwr allweddol ar gyfer y cwricwlwm. Dylai:\nannog dysgwyr i fod yn annibynnol, i fynegi eu barn am eu dysgu eu hunain, ac i gymryd mwy o gyfrifoldeb amdano\ncynnwys pob dysgwr\nrhoi cyfleoedd dysgu dilys i ddysgwyr o bob oed, a hynny dan do ac yn yr awyr agored\ngalluogi dysgwyr i gymhwyso, defnyddio, cyfnerthu ac ymestyn sgiliau\nbod yn gyson ac yn ddiogel\nEr mwyn cefnogi hyn, dylai ymarferwyr:\nfeithrin cydberthnasau cadarnhaol a llawn parch â dysgwyr a chefnogi cydberthnasau da rhwng cyfoedion\nymateb i bob dysgwr\ncynllunio cyfleoedd dysgu datblygiadol briodol, wedi'u llywio gan waith arsylwi rheolaidd ac asesiadau parhaus o ddysgu a chyfnod datblygu’r dysgwr\nannog dysgwyr i feddwl am eu dysgu a myfyrio arno er mwyn ymestyn eu dealltwriaeth a chreu cysylltiadau\nherio dysgwyr a phennu disgwyliadau uchel ohonyn nhw\nymgysylltu'n weithredol â rhieni, gofalwyr a'r gymuned ehangach fel partneriaid dysgu\nbod yn fyfyriol a cheisio achub ar gyfleoedd dysgu proffesiynol parhaus\nCwestiynau allweddol i ysgolion a lleoliadau eu hystyried\nSut y byddwn yn creu diwylliant sy'n annog ymarferwyr i feithrin dealltwriaeth ddofn o addysgeg a'r sgil i ddewis y dull gweithredu addysgegol mwyaf priodol?\nSut y byddwn yn sicrhau bod addysgeg y Cyfnod Sylfaen yn cael ei datblygu a’i hymestyn?\nSut y bydd ein gweledigaeth ar gyfer dysgu yn adlewyrchu'r deuddeg egwyddor addysgeg?\nPa amgylchedd dysgu y mae angen i ni ei greu i gefnogi ein gweledigaeth ddysgu'n llawn?\nDatblygwyd yr adran ‘Galluogi dysgu’ hon yng nghanllaw Cwricwlwm i Gymru er mwyn helpu uwch arweinwyr ac ymarferwyr mewn ysgolion a lleoliadau i gynllunio, dylunio a gweithredu cwricwlwm sy’n addysgegol briodol i bob dysgwr. Gellir ei defnyddio hefyd fel adnodd i helpu gwerthuso ansawdd ac effaith dyluniad cwricwlwm ar gynnydd dysgwyr. Bydd o ddiddordeb arbennig i’r rhai sy’n gweithio gyda dysgwyr yn ystod y cyfnod dysgu sy’n arwain at Gam cynnydd 1 (‘y cyfnod dysgu hwn’).\nMae gwerth amlwg i’r cyfnod dysgu hwn. Dylid ei ystyried fel cyfnod sy’n arwain at y datganiadau o’r hyn sy’n bwysig yn y chwe maes dysgu a phrofiad (Meysydd) a’r disgrifiadau dysgu yng Ngham cynnydd 1. Mae’n darparu’r sylfaen gadarn sydd ei hangen ar yr holl ddysgwyr er mwyn datblygu, yn eu hamser eu hunain, tuag at wireddu pedwar diben y cwricwlwm.\nMae’r canllawiau canlynol yn yr adran hon yn canolbwyntio ar y prif egwyddorion sy’n hollbwysig ar gyfer dysgu holistaidd ac ystyrlon yn y cyfnod hwn. Yn greiddiol i hyn mae tair ‘elfen’, sydd wedi eu hadnabod yn y canllawiau hyn fel:\noedolion sy’n galluogi dysgu\nprofiadau sy’n ennyn diddordeb\nMae’r elfennau hyn yn gysylltiedig â’i gilydd ac yn dibynnu ar ei gilydd, ac mae’r rhyngweithio rhwng y naill a’r llall yn rhan annatod o’r prosesau addysgu a dysgu ar draws Cwricwlwm i Gymru. Mae’r deuddeg egwyddor addysgegol yn berthnasol i ddylunio cwricwlwm, ond dylid talu sylw arbennig hefyd i’r nodweddion allweddol canlynol, sy’n hanfodol yn y cyfnod dysgu hwn:\nchwarae a dysgu sy’n seiliedig ar chwarae\nbod y tu allan\ndysgu dilys a phwrpasol\nWrth ddylunio cwricwlwm, mae gwybodaeth a dealltwriaeth yr ymarferydd o ddatblygiad plant yn hanfodol. Dylai’r broses addysgu a dysgu gynnwys canolbwyntio ar feysydd traddodiadol datblygiad plant, a fynegir yma fel y pum llwybr datblygu:\nMae’r llwybrau yn rhoi’r lle canolog i’r plentyn. Maen nhw’n dibynnu ar ei gilydd ac yn gyfwerth o ran cefnogi datblygiad a chynnydd cyffredinol. Bydd y datblygiad o fewn ac ar draws y pum llwybr yn dibynnu ar ansawdd y rhyngweithio rhwng yr ymarferydd a’r dysgwr, ynghyd â’r profiadau a’r amgylcheddau dysgu a gaiff eu creu.\nDylai gwireddu cwricwlwm priodol sicrhau cynnydd o’r llwybrau i’r disgrifiadau dysgu yng Ngham cynnydd 1 i bob dysgwr.\nY tair elfen\nMae’r elfennau a ddisgrifir yn y canllawiau hyn yno i gefnogi pob plentyn yn ystod y cyfnod dysgu hwn. Bydd y canllawiau hefyd o fudd i ymarferwyr sy’n gweithio gyda dysgwyr sydd ag anghenion dysgu ychwanegol (ADY), gan helpu gydag un neu fwy o agweddau ar eu datblygiad.\nDylai ymarferwyr mewn ysgolion a lleoliadau ddefnyddio’r canllawiau hyn i archwilio’r ‘sut’ a’r ‘pam’ ynghylch dylunio cwricwlwm ar gyfer y cyfnod dysgu hwn. Er mwyn ysbrydoli a herio plant a phobl ifanc wrth iddyn nhw ddysgu, dylai’r ymarferwyr ganolbwyntio’n benodol ar ansawdd ac effaith y rhyngweithio rhwng y tair elfen allweddol yma.\nMae rôl yr oedolyn yn rhan annatod o gynnydd pob dysgwr, ond mae’n arbennig o bwysig yn ystod y cyfnod dysgu hwn. Yr oedolyn sy’n galluogi dysgu sy’n gosod y disgwyliad o ran dysgu drwy greu amgylchedd sy’n ddiogel yn emosiynol, gan gefnogi dysgwyr i ddechrau mynegi a rheoli eu teimladau a’u hymddygiad mewn ffyrdd positif. Maen nhw’n gyson o ran gofal, ac yn arddangos empathi a charedigrwydd. Maen nhw’n helpu dysgwyr i ymdopi ag ansicrwydd a newid, gan eu paratoi i ddelio â chyfnodau pontio a newidiadau yn eu harferion dyddiol.\nEr mwyn dyfnhau dealltwriaeth o anghenion dysgwyr o ran eu datblygiad, mae’n hanfodol bod oedolion yn arsylwi, yn sylwi ac yn ymateb yn sensitif i’r dysgwyr hynny. Dylen nhw wneud penderfyniadau ynghylch pryd a sut i ymyrryd i helpu dysgwyr yn eu dealltwriaeth. Dylen nhw annog a chefnogi dysgwyr i ddechrau cydweithio i ddatrys problemau.\nMae’r oedolion sy’n galluogi dysgu yn helpu ac yn cefnogi dysgwyr i ddechrau sylweddoli bod eraill yn gallu meddwl a theimlo mewn ffordd sy’n wahanol iddyn nhw. Maen nhw’n ymateb i ddiddordebau’r dysgwyr, yr hyn y maen nhw’n ei hoffi ac nad ydyn nhw’n ei hoffi, ac yn parchu eu dewisiadau, gan eu cefnogi i fynegi eu safbwyntiau a gwneud penderfyniadau.\nMae’r oedolion sy’n galluogi dysgu yn helpu i greu cysylltiadau cryf rhwng cartref y dysgwyr a’r gymuned ehangach, gan gryfhau ymdeimlad y dysgwyr o berthyn, drwy groesawu’r cyfle i drafod eu profiadau yn y gorffennol a’i sefyllfa bresennol. Maen nhw’n gwerthfawrogi ac yn parchu pwysigrwydd cynnwys pawb ynghyd â hunaniaeth dysgwyr o fewn eu cymuned a’r Gymru amlddiwylliannol ehangach. Maen nhw’n hyrwyddo hunaniaeth unigryw yr iaith Gymraeg, a diwylliant a threftadaeth Cymru. Mae’r oedolion sy’n galluogi dysgu hefyd yn annog dysgwyr i ddechrau gwneud cysylltiadau rhwng un iaith a’r llall, gan gynnwys Cymraeg a Saesneg, a rhwng dulliau eraill o gyfathrebu.\nMae’r oedolion sy’n galluogi dysgu yn rhai sy’n ymateb, gan ddod o hyd i donfedd gyfathrebu’r dysgwyr a dehongli sut maen nhw’n cyfathrebu drwy’r hyn y maen nhw’n ei wneud, yn ei ddweud a sut maen nhw’n ymddwyn, gan ymateb yn sensitif i hyrwyddo cyd-ddealltwriaeth. Maen nhw’n datblygu hyder y dysgwyr i gyfathrebu ag eraill drwy werthfawrogi eu hymdrechion i fynegi eu safbwyntiau, eu teimladau, eu syniadau a’u barn. Maen nhw’n dangos dealltwriaeth bod dysgu cyfathrebu yn broses wahanol ar gyfer pob unigolyn, a bod dysgwyr yn meithrin a datblygu sgiliau yn eu hamser eu hunain.\nMae’r oedolion sy’n galluogi dysgu yn creu amgylchedd sy’n llawn cyfathrebu, gan fodelu nifer o ddulliau i’r dysgwyr fynegi eu hunain. Maen nhw’n ychwanegu at ddealltwriaeth y dysgwyr drwy ryngweithio medrus, gan ehangu ar yr wybodaeth sydd eisoes ganddyn nhw er mwyn eu cefnogi a’u hannog i wneud cysylltiadau â phobl, lleoedd a phethau. Maen nhw’n arddangos sut i ddefnyddio iaith a chysyniadau mewn ffordd briodol yn eu cyd-destun penodol.\nMae’n hanfodol bod yr oedolyn sy’n galluogi dysgu yn helpu i ddatblygu sgiliau’r dysgwyr drwy amrywiol brofiadau a chyfleoedd. Rôl yr ymarferydd yw gweld cyfleoedd i wneud y mwyaf o gysylltiadau trawsgwricwlaidd sy’n tynnu ar wybodaeth a phrofiadau blaenorol y dysgwyr. Maen nhw’n cynnal ansawdd y ddarpariaeth, ac yn addasu eu cynlluniau yn ôl anghenion a diddordebau pob dysgwr.\nMae’r oedolion sy’n galluogi dysgu yn arddangos eu mwynhad eu hun o’r broses ddysgu, gan ddefnyddio chwilfrydedd y dysgwyr er mwyn gwneud y gorau o gyfleoedd dysgu digymell. Gall hyn helpu’r holl ddysgwyr i ddatblygu eu gwydnwch, eu hannibyniaeth a’u hyder drwy eu hannog i gymryd risgiau pan fo’n werth eu cymryd, a rhoi her iddyn nhw eu hunain.\nDylai profiadau sy’n ennyn diddordeb wneud dysgwyr yn fwy annibynnol, gan gynnig her a chyfle i lwyddo ar hyd eu taith ddysgu. Dylen nhw gynnig cyfleoedd i gyfrannu ar lefel ddofn mewn gweithgareddau a chyfleoedd dysgu ymarferol heb i unrhyw beth dorri ar eu traws, a dylen nhw fod yn seiliedig ar sefyllfaoedd dilys, bywyd go iawn.\nGall profiadau gynnwys dewisiadau’r dysgwyr eu hunain neu gallan nhw ddeillio o ddiddordebau lleol neu gyfoes. Dylen nhw gefnogi datblygiad plentyn yn holistaidd, gan helpu dysgwyr i wneud cysylltiadau rhwng y Meysydd ac ar draws y cwricwlwm.\nDylai profiadau sy’n ennyn diddordeb barchu a gwerthfawrogi’r ffaith bod yr holl ddysgwyr a’u teuluoedd yn unigryw. Dylen nhw adlewyrchu a dathlu dwy iaith swyddogol Cymru, a’i diwylliant a’i threftadaeth gyfoethog.\nDylai profiadau sy’n ennyn diddordeb adlewyrchu’r amrywiaeth ddiwylliannol a geir mewn cyd-destunau lleol, cenedlaethol a rhyngwladol. Dylid cynnig profiad o wahanol ieithoedd a diwylliannau mewn ffyrdd sensitif ac ystyrlon sy’n rhoi pwrpas i’r dysgu. Dylai’r profiadau hyn atgyfnerthu hunaniaeth y dysgwyr eu hunain, a datblygu ac ehangu eu dealltwriaeth o gyfoeth ac amrywiaeth Cymru, ddoe a heddiw.\nMae profiadau sy’n ennyn diddordeb yn hanfodol er mwyn cefnogi dysgwyr i ddatblygu sgiliau cymdeithasol a chyfathrebu. Mae angen profiadau ar ddysgwyr sy’n eu helpu i feithrin gwydnwch emosiynol, a dylen nhw gael amser a chymorth i gydnabod eu teimladau eu hunain a theimladau pobl eraill. Dylid cynllunio’r profiadau yn ofalus er mwyn datblygu sgiliau talu sylw a gwrando’r dysgwyr mewn amrywiol gyd-destunau, y tu mewn a’r tu allan.\nBydd profiadau sy’n ennyn diddordeb yn helpu dysgwyr i sylwi ar a datblygu eu dealltwriaeth o gynrychioli drwy symbolau, a’u helpu i weld bod ystyr iddyn nhw. Dylid rhoi cyfleoedd i ddysgwyr arbrofi gydag ystod o offer a defnyddiau i wneud marciau mewn pob math o gyd-destunau, wrth iddyn nhw ddechrau cysylltu eu marciau ag ystyron. Mae angen profiadau ymarferol ar ddysgwyr sy’n eu hannog i ddefnyddio geirfa fathemategol syml wrth ymchwilio i nifer, rhif, siâp a phatrwm. Dylai profiadau sy’n ennyn diddordeb gefnogi datblygiad gwybyddol y dysgwyr, er enghraifft rhoi cyfleoedd i gymharu, didoli a chategoreiddio pethau byw a phethau anfyw. Mae angen cyfleoedd ar ddysgwyr i archwilio technoleg ddigidol ac arbrofi â hi at ddibenion o bob math.\nDylai’r holl ddysgwyr gael profiadau sy’n eu hannog i fwynhau gweithgarwch corfforol. Mae angen i ystod eang o brofiadau corfforol fod ar gael iddyn nhw yn rheolaidd, y tu mewn a’r tu allan, gan ddefnyddio amrywiaeth o gyfarpar ac adnoddau. Dylen nhw gael profiadau sy’n eu galluogi i ddefnyddio ystod eang o offer a chyfarpar, a hynny gyda rheolaeth gynyddol.\nBydd y profiadau hyn yn helpu dysgwyr i ddatblygu ymwybyddiaeth o’u cyrff ac o’u gallu i gydsymud, eu cryfder craidd a’u cydbwysedd, yn ogystal â rheolaeth motor bras a manwl. Byddan nhw’n helpu dysgwyr i asesu a rheoli risg, gan eu galluogi i feddwl, ystyried a gwneud penderfyniadau ynghylch eu symudiadau a’u gweithredoedd.\nDylai profiadau ddarparu cyfleoedd i’r dysgwyr ddefnyddio’r holl synhwyrau wrth ymateb i greadigrwydd eraill, mewn ffordd sy’n ysbrydoli’r dysgwyr, a’u helpu i gyfathrebu a mynegi eu hunain yn greadigol. Dylen nhw fod yn gyfleoedd i greu ystod o ddefnyddiau sydd â nodweddion gwahanol, a dewis o’u plith. Dylai’r profiadau hefyd annog dysgwyr i ddatblygu sgiliau sy’n hanfodol i’r pedwar diben, yn enwedig o ran creadigrwydd, eu gallu i feddwl yn feirniadol, a datrys problemau.\nGall profiadau sy’n ennyn diddordeb helpu dysgwyr i ddarganfod gwybodaeth am eu hamgylchedd ac i ddatblygu eu gwerthfawrogiad o’r byd o’u cwmpas a’r angen i ofalu amdano. Gall y profiadau hyn gefnogi dysgwyr i ddatblygu dealltwriaeth o sut mae pethau’n gweithio, cymryd camau i ddatrys problemau, a datblygu ymwybyddiaeth o achos ac effaith. Dylai dysgwyr allu ymchwilio i sut mae gwrthrychau yn symud a sut maen nhw eu hunain yn symud o gwmpas mewn gofod, a dylen nhw ddod ar draws iaith sy’n disgrifio a chyfarwyddo’r broses o symud. Dylai profiadau sy’n ennyn diddordeb annog dysgwyr i sylwi ar yr amgylchedd sy’n union o’u cwmpas ac yn lleol, gan gynnwys ffenomenau naturiol. Dylai’r profiadau hyn annog dysgwyr i ystyried yr amgylcheddau hyn, a siarad amdanyn nhw.\nDylai’r amgylchedd, y tu mewn a’r tu allan, fod yn ganolog i brofiadau bywyd go iawn dysgwyr. Yn ystod y cyfnod dysgu hwn, mae archwilio’r amgylchedd yn allweddol i’w datblygiad. Drwy archwilio eu hamgylchedd, yn y gymuned leol a thu hwnt, mae’r dysgwyr yn dechrau datblygu ymdeimlad o berthyn a gwerthfawrogiad o’r byd o’u cwmpas.\nWrth wireddu’r cwricwlwm, dylai ymarferwyr ystyried nid yr ardaloedd ffisegol yn unig, ond hefyd yr hinsawdd emosiynol sy’n cefnogi dysgwyr i gyflawni eu potensial. Dylai’r amgylcheddau hyn ddarparu profiadau eang ac amrywiol sy’n caniatáu i ddysgwyr fynegi eu hunain yn gorfforol, yn greadigol ac â dychymyg, ac yn caniatáu iddyn nhw ddilyn eu diddordebau, yn annibynnol neu gydag eraill.\nDylai amgylcheddau effeithiol ddathlu amrywiaeth a rhoi gwerth arno, a dylen nhw fod yn gynhwysol. Dylen nhw hyrwyddo ymdeimlad o berthyn fel bod yr holl ddysgwyr yn teimlo’n werthfawr a’u bod yn cael eu cynrychioli. Dylai’r amgylcheddau hyn fod yn llawn cyfathrebu ac yn canolbwyntio ar hyrwyddo sgiliau cyfathrebu cychwynnol gan eu datblygu ymhellach, gan sicrhau bod ystod eang o adnoddau ar gael i ddysgwyr er mwyn ehangu eu geirfa a hwyluso’r broses o ddatblygu cysyniadau. Bydd amgylchedd effeithiol yn sgaffald i ddatblygu dealltwriaeth dysgwyr o gysyniadau mathemategol, er enghraifft drwy gyfleoedd gweledol ac ymarferol i ddysgwyr gael profiad o rifau, siapiau a phatrymau mewn cyd-destunau bywyd go iawn, y tu mewn a’r tu allan. Wrth ddarparu amgylcheddau effeithiol, dylid cynnwys cyfryngau digidol ac ystod o adnoddau eraill i wella’r broses ddysgu mewn ffyrdd sy’n briodol o ran datblygiad dysgwyr.\nDylai amgylcheddau effeithiol gynnig cyfleoedd i ddysgwyr gael profiad o ryfeddu; dylai danio chwilfrydedd ynghylch elfennau byw ac elfennau nad ydyn nhw’n fyw, gan ysgogi’r dysgwyr i ymchwilio, datrys problemau, a datblygu eu sgiliau creadigol a’u gallu i feddwl yn feirniadol. Dylai’r amgylchedd hefyd gynnig amser a lle i ystyried, yn ogystal â chyfleoedd i ddysgwyr ddatblygu sgiliau motor bras a manwl, wrth iddyn nhw herio eu hunain yn gorfforol.\nDylai’r amgylchedd gynnig hyblygrwydd ac amrywiaeth, risg a her, a dylai gefnogi dysgwyr i ddatblygu gwydnwch, hyder ac annibynniaeth. Bydd amgylchedd effeithiol hefyd yn cefnogi meistrolaeth. Bydd yn gwneud hyn drwy ganiatáu cyfleoedd aml ac estynedig i ymarfer, ailadrodd a sefydlu sgiliau a ddysgwyd mewn amrywiaeth o gyd-destunau.\nPrif nodweddion addysgeg lwyddiannus\nDylai addysgeg effeithiol, sy’n rhoi’r lle canolog i’r dysgwr ac sydd â’r deuddeg egwyddor addysgegol yn sail iddi, fod yn un sy’n ymateb, yn un sy’n ddeinamig ac yn un sydd wedi’i gwreiddio mewn cydberthnasau cryf. Dylai ymarferwyr ddefnyddio’r egwyddorion hyn fel sail i gefnogi dysgwyr i ddatblygu trwy gynnig cyfleoedd cyson ar gyfer y canlynol.\nMae chwarae yn hawl sylfaenol sydd gan bob dysgwr. Mae gan blant awydd cryf i chwarae. Drwy chwarae, a phrofiadau yn ymwneud â chwarae, gall dysgwyr ddarganfod gwahanol ffyrdd o brofi ystod o emosiynau gan ddysgu am y byd y maen nhw’n ei rannu ag eraill.\nMae chwarae yn rhywbeth mae dysgwyr yn aml yn ei gymryd o ddifri, yn enwedig yn y cyfnod dysgu hwn. Mae angen canolbwyntio a thalu sylw i fanylion, ac mae’n gyfrwng iddyn nhw ddysgu drwy ddyfalbarhau a chydweithio. Mae chwarae nid yn unig yn hanfodol i’r ffordd y mae dysgwyr yn datblygu eu hymwybyddiaeth ohonyn nhw eu hunain a’r ffordd y maen nhw’n dysgu rheolau ymddygiad cymdeithasol, mae hefyd yn sylfaenol i’r broses o ddatblygu’n gorfforol, yn ddeallusol ac yn greadigol.\nMae chwarae yn broses ddilys i blant o bob oedran. Bydd capasiti dysgwyr i ddatblygu mewn ffordd bositif yn cael ei lesteirio os cyfyngir ar yr ystod eang o amgylcheddau, a’r cyfleoedd chwarae, sydd ar gael iddyn nhw. Mae hawl gan bob dysgwr i barch o ran y cyfuniad unigryw o rinweddau a sgiliau sydd ganddyn nhw. Mae chwarae yn darparu cyfleoedd lawer i ddatblygu sgiliau, mae’n dylanwadu ar ffordd o feddwl ac agweddau at ddysgu, ac mae’n meithrin ymdeimlad o hunan-werth a hunan-gred sy’n effeithio ar hyder ac annibyniaeth.\nMae chwarae a dysgu sy’n seiliedig ar chwarae, yn cefnogi datblygiad holistaidd ar draws y cwricwlwm. Dylai pob ymarferydd roi gwerth arno fel diben ynddo’i hun yn ogystal ag fel rhywbeth y dylid talu sylw manwl iddo gyda’r nod clir o’i ddefnyddio i wella’r broses ddysgu.\nMae bod y tu allan yn arbennig o bwysig i ddysgwyr yn y cyfnod hwn o ddysgu. Gall dysgu y tu allan arwain at lefelau uchel o les, hyder ac ymgysylltu. Mae bod y tu allan yn gyfle i ddysgwyr archwilio, ymarfer a gwella eu sgiliau. Er mwyn manteisio i’r eithaf ar fod y tu allan, mae angen oedolion sy’n galluogi’r dysgu ac sy’n deall ei bwysigrwydd a’i werth i ddysgwyr. Mae bod y tu allan yn cefnogi datblygiad a lles cymdeithasol, emosiynol, ysbrydol a chorfforol, yn ogystal â darparu cyfleoedd i ddysgwyr ddatblygu a chadarnhau sgiliau trawsgwricwlaidd.\nMae bod y tu allan yn darparu cyfleoedd i’r dysgwyr gael rhyfeddu a chael eu hysbrydoli, ac mae’n caniatáu i ddysgwyr i ymateb yn naturiol mewn gofod agored, ymlaciol sy’n eu symbylu. Mae adnoddau naturiol a phenagored yn hyrwyddo datblygiad dychymyg, creadigrwydd a chwilfrydedd. Mae cyfleoedd cyfoethog a dilys y tu allan yn symbylu synhwyrau dysgwyr drwy’r hyn y maen nhw’n ei glywed, ei gyffwrdd, ei weld a’i arogli, gan eu hannog i fynegi eu hunain.\nGall dysgwyr sy’n llwyddo i ymgysylltu â’r byd naturiol feithrin empathi tuag at yr amgylchedd, gan ddangos ymwybyddiaeth o effaith bosibl y dysgwyr ar elfennau byw. Gallan nhw ddechrau archwilio’r cysyniad o gynaladwyedd mewn ffordd ymarferol. Mae archwilio’r byd y tu allan yn gyfle i ddysgwyr ddatblygu ymwybyddiaeth o’u lle o fewn yr hyn sy’n union o’u cwmpas, eu hardal, Cymru a’r byd ehangach.\nMae bod y tu allan yn ei gwneud yn bosibl i ddysgwyr ddatblygu ymwybyddiaeth ohonyn nhw eu hunain o fewn gofod, gan eu helpu i ddeall y syniad o bropriodderbyniaeth. Gall amgylcheddau y tu allan ddarparu cyfleoedd unigryw i ddysgwyr wella eu cydbwysedd a’u gallu i gydsymud, datblygu sgiliau motor ac archwilio eu potensial corfforol. Wrth archwilio’r amgylchedd y tu allan, gall ddysgwyr ddatblygu eu gallu i asesu a phrofi risg, ynghyd â’u gwydnwch a’u hyder.\nDylai arsylwi fod yn rhan allweddol o drefniadau bob dydd ymarferwyr. Drwy hynny, byddan nhw’n cael dealltwriaeth well o anghenion, sgiliau a chynnydd unigolion a grwpiau o ddysgwyr. Wrth arsylwi, dylid canolbwyntio ar anghenion presennol dysgwyr a dylai ymarferwyr wrthsefyll y demtasiwn i ruthro drwy sgiliau, gwybodaeth a phrofiadau, gan y gall hyn gael effaith niweidiol ar y broses ddysgu.\nMae’r ffocws ar ddod i adnabod y dysgwyr yn helpu i greu darlun o bob unigolyn, sy’n cynnwys eu hanghenion o ran datblygiad a’u diddordebau. Bydd ymarferwyr mewn sefyllfa well i gynllunio’r camau nesaf trwy ddefnyddio eu gwybodaeth am brofiadau’r dysgwyr, yr hyn y maen nhw’n ei hoffi, yr hyn nad ydyn nhw’n ei hoffi, eu diddordebau a’r hyn sy’n eu denu, ynghyd ag unrhyw rwystrau i ddysgu y maen nhw wedi’u profi neu y maen nhw’n eu profi ar hyn o bryd.\nDylai ymarferwyr sicrhau bod ganddyn nhw y sgiliau priodol i ddeall rôl arsylwi a sut mae’n ategu’r broses asesu. Dylen nhw wylio’r dysgwyr, gwrando arnyn nhw ac ystyried yr hyn y maen nhw’n ei wneud ac yn ei gyfathrebu.\nEfallai y bydd y sesiynau arsylwi wedi’u cynllunio ac yn rhai penodol; efallai y byddan nhw’n digwydd dros gyfnod neu’n digwydd yn ddirybudd pan sylwir ar rywbeth newydd neu arwyddocaol. Bydd defnyddio ystod o dechnegau arsylwi yn sicrhau bod ymarferwyr yn dod i ddealltwriaeth fanwl o bob dysgwr. Fel rhan o’r broses hon, dylai ymarferwyr ystyried sut a phryd y dylid rhyngweithio gyda’r dysgwr.\nMae defnyddio technegau arsylwi effeithiol yn helpu ymarferwyr i ddeall lefelau lles ac ymgysylltiad y dysgwyr, eu cyflwr emosiynol, eu perthynas ag eraill, eu sgiliau a’u cymwyseddau. Mae arsylwi effeithiol yn galluogi ymarferwyr i ddadansoddi’r hyn a welan nhw ac a glywan nhw, ac yna ymateb mewn ffyrdd a fydd yn cefnogi’r dysgwyr i wneud cynnydd. Dylid defnyddio’r hyn a nodir fel sail i gynllunio ar gyfer y tymor byr a’r tymor hir er mwyn cefnogi dysgwyr i symud ymlaen i’r camau nesaf.\nDylai arsylwi arwain at gynllunio profiadau ac amgylcheddau dysgu i’r dyfodol. Mae’n caniatáu i ymarferwyr nodi’r dulliau dysgu sydd orau gan ddysgwyr, a sut orau i’w cymell i gymryd rhan yn y broses ddysgu. Mae’n ffordd o weld hefyd pa ddysgwyr y gallai fod angen cymorth ychwanegol arnyn nhw i gyflawni eu potensial.\nMae’n bwysig bod ymarferwyr yn deall nad proses sy’n dilyn cyfres o gamau penodol yw dysgu, a bod gwahanol ddysgwyr yn debygol o ddatblygu mewn ffyrdd cwbl wahanol. Rhaid i ymarferwyr gydnabod hyn a chaniatáu ar gyfer amrywiol lwybrau, rhwystrau a chyflymu sydyn all ddigwydd yn ystod y daith ddysgu.\nMae’r dysgu ar ei fwyaf effeithiol pan fydd y dysgwyr yn cymryd rhan weithredol mewn profiadau sy’n ysgogi eu diddordeb, tanio eu dychymyg, ysbrydoli eu chwilfrydedd ac yn hyrwyddo agweddau positif. Dylai’r profiadau hyn annog dysgwyr i ymchwilio, archwilio, creu a chymryd rhan weithredol yn y broses ddysgu. Bydd profiadau perthnasol ac ystyrlon sy’n seiliedig ar gyd-destunau bywyd go iawn yn galluogi dysgwyr i wneud cysylltiadau, cymhwyso gwybodaeth ac atgyfnerthu eu sgiliau.\nGall profiadau bywyd go iawn alluogi dysgwyr i ddangos arweiniad wrth ofyn cwestiynau, nodi problemau, cymryd risgiau a dod o hyd i atebion. Mae’n bwysig creu cyfleoedd i ddysgwyr gymhwyso’r hyn y maen nhw’n ei ddysgu i sefyllfaoedd bywyd go iawn. Mae hyn yn eu helpu i ddeall pwrpas eu dysgu, a gall wella eu lles, eu hunan-gred a’u gwydnwch. Mae’n eu hannog i archwilio a bod yn greadigol, a bydd yn eu cefnogi i ddatblygu dealltwriaeth o’r byd o’u cwmpas.\nDatblygiad plant a dylunio cwricwlwm\nMae cynnydd yn ganolog i’r gwaith o ddylunio cwricwlwm. Mae gan yr holl ddysgwyr yng Nghymru yr hawl i gael eu gwerthfawrogi a chael cefnogaeth gadarn i wneud cynnydd ar hyd eu taith ddysgu drwy brofiadau sy’n bwysig ac yn ystyrlon iddyn nhw. Dylai’r daith hon fodloni anghenion yr unigolyn, a dylai ddigwydd ar gyflymder sy’n addas i bob dysgwr unigol.\nEr mwyn cwmpasu pob dysgwr, beth bynnag yw’r oedran, cefndir, anghenion neu allu, dylai ymarferwyr ystyried cynnydd o safbwynt holistaidd drwy ddefnyddio egwyddorion datblygiad plant wrth gynllunio, dylunio a gweithredu cwricwlwm. Mae’n bwysig cydnabod bod yna gamau graddol y bydd dysgwyr yn eu cymryd wrth iddyn nhw ddatblygu ym mhob maes. Dylai ymarferwyr ddeall y camau hyn wrth gynllunio ar draws cwricwlwm a rhoi amser i ddysgwyr ymarfer, datblygu a mireinio agweddau ar eu dysgu.\nDylai ymarferwyr ymchwilio i’r hyn sy’n cymell dysgwyr, eu dyheadau a’u diddordebau er mwyn datblygu dealltwriaeth o anghenion pob unigolyn, gan ymgorffori llais y dysgwr yn y broses gynllunio. Gall rhoi lle canolog i’r dysgwr, a chydweithio â theuluoedd a phartneriaid eraill sydd ynghlwm wrth gynnydd y dysgwr, helpu i sicrhau datblygiad holistaidd.\nGall datblygu cwricwlwm ymatebol rymuso dysgwyr i ddatblygu’r sgiliau, yr wybodaeth a’r agweddau sydd eu hangen i ddysgu’n llwyddiannus a gwireddu’r pedwar diben. Gyda chefnogaeth fedrus a sensitif y rhai sy’n eu hadnabod yn dda, bydd diddordeb dysgwyr yn eu haddysg yn fwy, a byddan nhw’n datblygu’n unigolion mwy galluog ac annibynnol, yn barod i gyfrannu yn y byd o’u cwmpas. Byddan nhw’n iachach ac yn fwy hyderus i ryngweithio ag ystod amrywiol o bobl, lleoedd a phrofiadau. Mae hyn yn baratoad da ar gyfer cam nesaf eu taith ddysgu. Dros gyfnod, ar eu lefel eu hunain ac yn eu hamser eu hunain, mae’r dysgwyr yn meithrin perthynas ag eraill, yn datblygu sgiliau bywyd ac yn magu diddordebau personol a fydd yn eu galluogi i gyflawni eu potensial.\nBydd yr holl ddysgwyr yn ennill sgiliau a gwybodaeth yn eu hamser eu hunain, a bydd hyn yn wahanol ym mhob achos. Bydd pa mor gyflym y maen nhw’n gwneud hyn yn amrywio o fewn eu llwybrau cynnydd eu hunain. Dylai ymarferwyr ddefnyddio cyfleoedd arsylwi a gwybodaeth am ddatblygiad plant i gynllunio profiadau dysgu sy’n cefnogi ac yn herio pob dysgwr i ddatblygu tuag at wireddu’r pedwar diben. Wrth i ddysgwyr gyrraedd cerrig milltir yn eu datblygiad, dylen nhw dyfu’n fwy soffistigedig yn eu gallu i hunanystyried a hunanreoli, a datblygu meistrolaeth fwy ar draws ystod ehangach o sgiliau. Dylai eu gwybodaeth gynyddu a dyfnhau, a dylen nhw dyfu’n fwy abl i ddefnyddio’r hyn y maen nhw wedi’i ddysgu a’i roi ar waith. O ganlyniad, dylen nhw ddechrau gwneud cysylltiadau ar draws y datganiadau o’r hyn sy’n bwysig o fewn y Meysydd.\nWrth ddylunio’r cwricwlwm, dylid canolbwyntio ar alluogi dysgwyr i lywio’u cwrs drwy amrywiaeth eang o brofiadau cyfarwydd ac anghyfarwydd, mireinio sgiliau a’u rhoi ar waith, ac ehangu a dyfnhau gwybodaeth. Gall hyn ganiatáu i ddysgwyr wneud cysylltiadau a throsglwyddo’r hyn y maen nhw wedi’i ddysgu i gyd-destunau newydd.\nY llwybrau datblygu\nWrth gynllunio a gweithredu cwricwlwm, dylai ymarferwyr ystyried y pum llwybr datblygu hyn, sy’n hanfodol i ddatblygiad pob dysgwr yn y cyfnod dysgu hwn. Gall ymarferwyr eu defnyddio i sicrhau bod dysgwyr yn cael eu cefnogi i symud ymlaen yn eu hamser eu hunain ac yn yr amgylchedd dysgu sydd orau ganddyn nhw. Mae hyn yn bwysig i bob dysgwr, ond yn enwedig i ddysgwyr iau a dysgwyr sydd ag ADY efallai neu broffiliau datblygu anghyson.\nBydd defnyddio’r pum llwybr yn holistaidd wrth gynllunio cwricwlwm yn atgyfnerthu dysgu dilys a phwrpasol, ac yn sicrhau fod pob dysgwr yn gwneud cynnydd o fewn ac ar draws y Meysydd i gyd.\nMae ymdeimlad o berthyn yn elfen hanfodol o hapusrwydd a lles. Mae’n llywio ymwybyddiaeth dysgwr o bwy ydyw a phwy y gall dyfu i fod, a dylai fod yn sail i ethos pob ysgol a lleoliad. Yn ystod y cyfnod dysgu hwn, mae plant a phobl ifanc yn dechrau datblygu ymwybyddiaeth o’u lle yn y grwpiau a’r cymunedau lawer y maen nhw’n perthyn iddyn nhw, yn ogystal ag ymdeimlad o’u pwysigrwydd o’u mewn. Dylai ysgolion a lleoliadau ddatblygu ethos sy’n meithrin cydberthnasau cryf a diogel, gan fod y rhain yn hollbwysig i bob dysgwr ddatblygu ymdeimlad cryf o berthyn.\nGall ymdeimlad cryf o berthyn fod yn gymorth i greu teimladau positif o gysylltiad rhwng yr holl ddysgwyr a’u cartrefi yn ogystal â’u hysgolion neu leoliadau. Gall hyn ymestyn hefyd i’r gymuned, i Gymru ac i’r byd ehangach. Gall ysgolion a lleoliadau sy’n gwerthfawrogi, yn dathlu ac yn adeiladu ar brofiadau’r gorffennol a’r presennol o gartrefi’r dysgwyr a’u cymuned gryfhau ymdeimlad o berthyn. Cyfrifoldeb yr ysgolion a’r lleoliadau yw sicrhau bod dysgwyr yn teimlo’n ddiogel o fewn eu hamgylchedd, a dangos gwir ofal a darparu cefnogaeth emosiynol.\nMae cyfathrebu yn hanfodol i ddatblygiad dysgwyr. Mae’n hollbwysig er mwyn creu perthynas ag eraill, ac er mwyn dysgu, chwarae a rhyngweithio’n gymdeithasol. Mae cyfathrebu yn golygu datblygu sgiliau talu sylw, gwrando a deall, ochr yn ochr â sgiliau geirfa a mynegi.\nMae faint o iaith y mae dysgwyr yn dod ar ei draws a’r math maen nhw’n cael profiad ohono wrth ryngweithio yn gallu cael effaith nodedig ar eu datblygiad o ran sgiliau cyfathrebu. Dylai ymarferwyr wneud y mwyaf o gyfleoedd rhyngweithio i gefnogi dysgwyr i ddeall eraill a mynegi eu hunain. Mae dysgwyr yn ennill a datblygu sgiliau ar eu cyflymder eu hunain, a gall ymarferwyr eu cefnogi o ran datblygiad iaith drwy fodelu sut i wrando ar eraill a siarad at ddibenion gwahanol.\nWrth gynllunio cwricwlwm, dylai ymarferwyr ddarparu amgylchedd sy’n cefnogi dysgwyr i fynegi a chyfathrebu eu hanghenion, eu meddyliau a’u teimladau. Mae datblygu sgiliau cyfathrebu, iaith a llythrennedd effeithiol yn bwysig er mwyn mynegi eu hunain, datblygu cysylltiadau cymdeithasol cryf ac er mwyn dysgu’n fwy cyffredinol.\nMae chwilfrydedd dysgwyr ynghylch y byd o’u cwmpas yn gymhelliad cryf iddyn nhw fynd ati i archwilio. Dylai ymarferwyr adeiladu ar chwilfrydedd dysgwyr yn ystod digwyddiadau bob dydd, er mwyn iddyn nhw ryfeddu a chael eu hysbrydoli. Dylai dysgwyr gael y cyfle i archwilio ac ymchwilio ar eu pen eu hunain, a chydag eraill, er mwyn rhannu eu llawenydd wrth ddarganfod gwybodaeth neu sgiliau newydd, dysgu oddi wrth ei gilydd, a dathlu eu cyflawniadau eu hunain a chyflawniadau eu cyfoedion. Dylid annog dysgwyr i geisio gwybodaeth a sgiliau sydd eisoes o fewn cwmpas eu gallu ac sydd y tu hwnt i hynny. Gyda’r gefnogaeth briodol, gallan nhw ganolbwyntio ar bethau sydd o ddiddordeb iddyn nhw am gyfnodau estynedig. Wrth i’w sgiliau archwilio ddatblygu gallan nhw fireinio ac ymarfer eu sgiliau, a rhoi damcaniaethau sy’n dod i’r amlwg ar brawf ar eu pen eu hunain neu gydag eraill.\nMae dysgu yn golygu datblygu sgiliau, gwybodaeth a gallu yn raddol mewn ffyrdd cynyddol gymhleth. Gall amgylcheddau cynhwysol, y tu mewn a’r tu allan, sy’n rhoi amser a chyfle i archwilio, chwarae ac ymchwilio, lle mae oedolion yn ymwybodol o ddiddordebau dysgwyr, helpu i feithrin agweddau positif at ddysgu, yn ogystal â chynyddu gwybodaeth a sgiliau.\nMae gweithgarwch corfforol a symud yn hanfodol i ddatblygiad pob dysgwr, ac mae’n gysylltiedig â sgiliau gwybyddol a dysgu. Mae ymgymryd â gweithgareddau corfforol yn cynyddu ymdeimlad dysgwr o berthyn a lles. Gall hefyd gyfrannu at lefelau uwch o ganolbwyntio, cymhelliant a chofio, yn ogystal â datblygu esgyrn a chyhyrau iach.\nDylai ymarferwyr ddarparu digon o gyfleoedd i symud, a dylen nhw ddeall y berthynas bwysig rhwng hynny a dysgu. Fel rhan o’u datblygiad mae ar bob dysgwr yr angen naturiol i symud, neu i gael ei symud, ac i symud gwrthrychau a’u trin a’u trafod. Mae hyn yn golygu defnyddio sgiliau motor bras a manwl. O gael cyfle ac amser i ymarfer, bydd y dysgwr yn dysgu mireinio’r symudiadau motor hyn a’u cydgysylltu’n llyfnach. Mae ail-wneud yr un symudiad a’i amrywio yn hollbwysig i ddatblygiad dysgwyr wrth iddyn nhw ddechrau archwilio eu gallu corfforol cynyddol ac wrth iddyn nhw ddod yn fwyfwy annibynnol.\nMae teimlo cysylltiad a theimlo’n ddiogel yn elfennau hanfodol o les cadarnhaol. Mae’r oedolion, y profiadau a’r amgylcheddau y mae dysgwyr yn dod ar eu traws yn dylanwadu arnyn nhw. Dylai’r tair elfen hon gydweithio i ddarparu’r cyfleoedd i ddysgwyr ddatblygu eu hiechyd emosiynol, cymdeithasol a chorfforol i greu ymdeimlad cryf o les.\nDylai ymarferwyr greu amgylcheddau sy’n ddiogel yn emosiynol lle gall dysgwyr ddechrau adnabod a rheoli eu teimladau a’u hymddygiadau mewn ffyrdd positif. Gallan nhw hefyd helpu dysgwyr i ddechrau deall fod canlyniadau i’w gweithredoedd\nDylai ymarferwyr ddarparu cyfleoedd i ddysgwyr ddatblygu ymlyniadau a chydberthnasau diogel ag eraill, er mwyn teimlo’n hyderus ynddyn nhw eu hunain a bod mewn sefyllfa well i wneud dewisiadau, cymryd risgiau, meithrin gwydnwch ac annibyniaeth, a chymryd rhan bositif mewn gweithgareddau bob dydd.


Mae angen i chi wybod am Setiau Soced gan y gwneuthurwr Setiau Soced, cyflenwr, cyfanwerthwr, dosbarthwr a ffactor\nSefydlwyd yn , Yr ydym yn broffesiynol Taiwan Setiau Soced gwneuthurwr, ffatri, cyflenwr ac allforiwr. Rydym wedi bod yn gweithgynhyrchu cynhyrchion gradd dda dros y blynyddoedd o brofiadau. Rydym yn sicrhau cynhyrchion o ansawdd uchel a phris cystadleuol a darparu brydlon i chi. Rydym wedi bod yn sefydlu busnes tymor hir gyda ein cwsmeriaid yn dibynnu ar ein gallu cryf a datblygiad sefydlog.\nI ddod o hyd i'r Setiau Soced gorau a siopa, mae angen i chi wybod am ansawdd uchaf gwneuthurwr Setiau Soced, cyflenwr, cyfanwerthwr, dosbarthwr o ffatri yn Taiwan


Trechu Amddifadedd | Ein Rhanbarth ar Waith\nCefnogaeth i Ddysgu\nNôl i Ysgolion\nTrechu Amddifadedd Toggle\nYmrwymiad ERW i fynd i’r afael ag effaith tlodi mewn addysg\nMae strategaeth ERW yn syml: mae arnom eisiau lleihau effaith tlodi ar gyrhaeddiad, cefnogi dysgwyr sy’n agored i niwed, a sicrhau bod yr holl ddysgwyr yn cyflawni eu potensial. Unwaith eto eleni, rydym wedi cyflymu’r gwelliannau i ddysgwyr sy’n cael prydau ysgol am ddim. Er hynny, rydym hefyd yn cydnabod yr angen i wella cyrhaeddiad grwpiau penodol o ddysgwyr.\nI’r rheini sy’n cael prydau ysgol am ddim (FSM), byddwn yn cefnogi ysgolion i wneud y defnydd gorau, wedi’i dargedu, o’r adnoddau ychwanegol ar gyfer y disgyblion hyn. Mae ar ddysgwyr eraill sy’n byw mewn tlodi, yn cynnwys tlodi gwledig, angen ein cefnogaeth hefyd. Byddwn hefyd yn rhoi anogaeth i ysgolion lle mae ymyraethau i leihau effaith tlodi ar gyrhaeddiad addysgol yn gweithio’n dda, ac yn manteisio ar eu profiadau er mwyn cefnogi eraill. Dylai Ymgynghorwyr Her sicrhau bod arweinwyr ysgolion yn blaenoriaethu lliniaru effaith tlodi yn eu gwaith cynllunio trwy flaenoriaethu cwestiynau penodol sy’n gysylltiedig ag Ymweliad Craidd 1. Byddai’r rhain yn targedu cyllid y Cynllun Datblygu Ysgol mewn perthynas â’r Grant Datblygu Disgyblion.\nYn Amcan 3 Cynllun Busnes ERW, rydym yn nodi ffrydiau gwaith posibl er mwyn cefnogi ein hymrwymiad i leihau effaith tlodi ar gyrhaeddiad. Rydym yn nodi materion allweddol i’w harchwilio a chwestiynau i’w hateb:\nA yw dysgwyr o gefndiroedd difreintiedig yn elwa ar y dysgu a’r addysgu gorau?\nA oes gan ysgolion llwyddiannus arweinwyr gweithredol ac effeithiol, ac a ydynt yn defnyddio staff yn briodol ac yn effeithiol i ymdrin â thlodi?\nRydym yn mynd ymlaen i osod rhagor o heriau i ni’n hunain dros y tair blynedd nesaf:\nA ydym wedi cynorthwyo ysgolion dynodedig (gwledig) i ddefnyddio strategaethau effeithiol i wella deilliannau?\nA ydym wedi sicrhau bod holl arian y Grant Datblygu Disgyblion yn cael ei ddefnyddio’n effeithiol i gael cymaint o effaith â phosibl?\nA ydym wedi defnyddio’r ymchwil ar dlodi gwledig i gefnogi ymyraethau mewn ysgolion?\nA ydym wedi cynyddu gallu arweinwyr i ymateb yn well i leihau effaith tlodi?\nGall tlodi gael effaith ddinistriol ar fywyd plentyn, gyda phlant yn teimlo’n llwglyd ac yn oer, ac yn llai abl na’u cyfoedion i ymuno â gweithgareddau. Mae’n gysylltiedig â chyrhaeddiad academaidd is a lefelau is o ran iechyd a swyddi. Gan ddefnyddio canran y plant sy’n cael prydau ysgol am ddim fel dangosydd, mae cymharu perfformiad addysgol y plant hyn â’r rhai a ddaw o gefndiroedd mwy llewyrchus yn rhoi tystiolaeth glir o effaith tlodi ar gyflawniad addysgol, ac mae hyn yn fater o bwys i Awdurdodau Lleol, ERW a Llywodraeth Cymru.\nCeir tystiolaeth gref fod byw mewn tlodi yn cael effaith sylweddol ar lefelau cyflawniad addysgol plant yng Nghymru. Mae hyn yn peri gofid penodol mewn cyfnod o ddirwasgiad, pan geir pwyslais cynyddol ar ddeilliannau addysgol, a phan fo cyraeddiadau academaidd yn 15 oed bellach yn holl bwysig ar gyfer mynediad i’r farchnad swyddi ac addysg bellach ac uwch.\nDyna pam y mae ERW wedi ymrwymo i leihau effaith tlodi ar gyrhaeddiad, ac i gefnogi’r disgyblion sydd fwyaf agored i niwed i gyflawni eu potensial.\n© Hawlfraint ERW 2019


#CynllunioCanfodCaru – Paratoi am Ŵyl y Banc prysur – gynllunio o flaen llaw! | Snowdonia Society\nPostiwyd 27 Mai 2021 Categori: Newyddion\nPan laciwyd cyfyngiadau COVID-19 yn 2020, rhoddodd drosolwg i ni o’r sefyllfaoedd posib all godi eto eleni gyda thri phrif fater yn dod i’r amlwg fel rhai sydd angen mynd i’r afael a nhw. Rydym ninnau yn ogystal ag ardaloedd gwyrdd eraill ar draws y DU yn disgwyl nifer sylweddol iawn o ymwelwyr i’r ardal dros benwythnos Gŵyl y Banc – Mae pobol wedi bod mewn cyfnodau clo am beth amser ac yn ddealladwy’n teimlo’r angen i gael bod allan yn yr awyr agored eto.\nMae mwy o ymwelwyr yn anochel yn golygu mwy o geir, mwy o sbwriel a mwy o gampio anghyfreithlon gyda’r awdurdodau yn annog y cyhoedd i barchu’r trefniadau i osgoi’r angen am gamau gorfodaeth. Mae cymaint o bwysau ychwanegol yn rhoi straen ar ein hadnoddau a chymunedau a thrwy gydweithio rydym am leihau cymaint o’r sgil effeithiau negyddol a phosib a gwneud y mwyaf o’r rhai positif.\nDywedodd Emyr Williams, Prif Weithredwr Awdurdod Parc Cenedlaethol Eryri;\n“Gan fod ein meysydd parcio mwyaf poblogaidd yn llenwi erbyn 6:30yb yn ystod y tymor brig, trwy gydweithio a’n partneriaid ac Awdurdodau eraill gallwn ddarparu isadeiledd pwrpasol ar gyfer y tymor. Mi fydd hyn yn cael ei ddarparu trwy wasanaeth Parcio a Theithio yn ardaloedd Yr Wyddfa ac Ogwen, arwyddion parhaol a dros dro system rhagarchebu ym Mhen y Pass ac ymgyrch gref o ran negeseuon er mwyn annog pobl i ymweld a’r amseroedd tawelach o’r wythnos a dros y flwyddyn er mwyn gwasgaru niferoedd.\nRydym angen cofio bod Eryri yn ardal warchodedig ble mae pobl yn byw ac yn gweithio a rydym yn cydnabod yr oriau ddiddiwedd mae’r tîm gweithgar o wirfoddolwyr yn rhoi i’r ardal ac yn gwerthfawrogi eu gwaith caled a’u haelioni. Dros Ŵyl y Banc mi fydd gwirfoddolwyr APCE a Chymdeithas Eryri allan eto’n codi sbwriel ac yn cynnig cefnogaeth i ymwelwyr wneud y penderfyniadau gorau er mwyn iddynt gael yr amser gorau posib yma.”\n“Gyda chyfyngiadau ar deithio i nifer o wledydd y tu hwnt i’r Deyrnas Gyfunol, mae disgwyl y bydd nifer o bobl yn ymweld â llecynnau poblogaidd Gwynedd a gogledd Cymru dros y misoedd nesaf.\nFel y llynedd, rydym yn cydweithio yn agos gyda’n partneriaid i sicrhau fod trefniadau yn eu lle i ddiogelu ein cymunedau a chadw pobl yn saff. Nid yw Covid-19 wedi diflannu ac mae’n allweddol fod pobl yn dilyn y rheolau ac yn parchu ein cymunedau ac amgylchedd.\nRydym yn annog unrhyw un sy’n bwriadu ymweld â lleoliadau yma yng Ngwynedd i gynllunio o flaen llaw ac i sicrhau eu bod yn parcio yn gyfrifol. Mae trefniadau clir yn eu le mewn lleoliadau fel Pen y Pass ac Ogwen i reoli’r sefyllfa er mwyn cadw’r ardal yn ddiogel i bawb. Bydd unrhyw un sy’n anwybyddu’r trefniadau yn debyg o dderbyn dirwy ac mewn rhai achosion fe allai eu cerbyd gael eu gludo ymaith.”\nDywedodd Charlie McCoubrey, Arweinydd Cyngor Bwrdeistref Sirol Conwy;\n“Os ydych chi’n bwriadu crwydro dros y penwythnos, gwnewch yn saff eich bod yn cynllunio o flaen llaw. Mae’n bwysig ein bod yn parhau i barchu ein gilydd, ein cymunedau a’n hamgylchedd. Mae’r risg yn parhau felly cadwch eich hunain ac eraill yn saff trwy gadw at y rheoliadau cyfredol.”\nDywedodd Uwcharolygydd Neil Thomas, Heddlu Gogledd Cymru:\n“Rydym yn parhau i weithio’n agos gyda’n cydweithwyr ar draws yr awdurdodau lleol a’r Parc Cenedlaethol i helpu i leihau’r risg i gerddwyr, beicwyr a defnyddwyr eraill y ffordd.\nPan godwyd cyfyngiadau’r llynedd, yn anffodus gwelsom barcio peryglus, anghyfrifol ac anghyfreithlon a oedd yn peri risg i ddiogelwch y cyhoedd mewn llawer o’n mannau prydferth, gan gynnwys Dyffryn Ogwen a Phen-y-Pass.\nRydym yn gwerthfawrogi bod llawer o bobl am fwynhau penwythnos gŵyl y banc a’r tywydd braf a ragwelir, ond mae’n hanfodol nad yw teithio i’r ardaloedd hyn yn cael effaith andwyol ar eraill. Felly rydym unwaith eto yn annog unrhyw un sy’n ystyried ymweld ag ardaloedd fel Eryri i fod yn gyfrifol a meddwl am ble maent yn parcio, ac i wneud defnydd llawn o’r cyfleusterau parcio a theithio sydd ar gael.\nBydd cerbyd unrhyw un sy’n parcio ar y ffordd neu’n achosi rhwystr yn cael ei symud ar ei gost ei hun. Bydd patrolau’n parhau drwy gydol penwythnos gŵyl y banc a byddwn yn parhau i weithio gyda’n partneriaid i sicrhau bod y rheolau’n cael eu dilyn.”\nRhestr lawn o weithgareddau gweithredu a cyfathrebu APCE am y tymor\nCôd Campio Gwyllt Eryri\n09 Hyd, 21\n09/10 - Darlith, Cyfarfod, Members\nAelodau: CBC 2021 Cymdeithas Eryri\nGwahoddir aelodau Cymdeithas Eryri i ymuno’r CBC ar-lein dros Zoom eleni.


Safon ysgolion cynradd 'wedi gwaethygu' - BBC Cymru Fyw\nSafon ysgolion cynradd 'wedi gwaethygu'\nMae safon ysgolion cynradd gafodd eu harolygu y flwyddyn diwethaf wedi gwaethygu o gymharu â'r blynyddoedd a fu. Dyna un o brif ganfyddiadau adroddiad blynyddol Estyn.\nRoedd rhaid i tua dwy ymhob tair o ysgolion cynradd dderbyn rhagor o gyngor oherwydd diffygion yn y safon.\nYn ôl yr adroddiad, mae nifer o agweddau o ran perfformiad yn gwella. Mae presenoldeb disgyblion yn gwella, ac mae nifer y disgyblion sy'n absennol yn aml yn gostwng.\nYn ogystal, mae'r bwlch rhwng perfformiad y disgyblion sy'n derbyn cinio ysgol am ddim, a disgyblion eraill, yn lleihau.\nFe ddywedodd prif arolygydd Estyn, Ann Keane fod "y gwelliannau yn awgrymu fod yr ymgyrchoedd sydd wedi eu cyflwyno i ysgolion a darparwyr eraill - dan gefnogaeth llywodraeth Cymru - yn cael effaith bositif".\nYn adroddiad blynyddol y corff y llynedd, fe ddywedodd Estyn fod safonau ysgolion cynradd yn gwella, gan fynegi pryder am ysgolion uwchradd. Eleni, fodd bynnag, mae'r sefyllfa wedi newid. Wrth i safonau'r ysgolion uwchradd wella, mae pryder am ysgolion cynradd.\n"Fe syrthiodd nifer yr ysgolion cynradd â safon da neu ardderchog o saith ymhob 10 i chwech ymhob 10," yn ôl Ms Keane.\n"Mae bron i bedair ymhob 10 yn foddhaol - cynnydd bychan ar ffigwr y llynedd. Gwendid yn sgiliau rhifedd rhai disgyblion oedd un o'r rhesymau am hyn - 'dy ni wedi edrych yn agos ar hyn eleni - a diffyg hyder disgyblion wrth ddefnyddio'r sgiliau hyn yn rhan o'r cwricwlwm.\n"Mae safonau llythrenedd wedi gwella rhyw fymryn eleni, yn enwedig o ran sgiliau ysgrifennu disgyblion."\nYchwanegodd bod safonau ysgolion uwchradd wedi gwella eleni wedi perfformiad gwan y llynedd.\n"Fe gododd nifer yr ysgolion uwchradd a safon da neu ardderchog i dros hanner. Eleni, chafodd yr un ysgol uwchradd ei rhoi dan fesurau arbennig wedi arolwg - cafodd chwe ysgol uwchradd eu rhoi dan fesurau arbennig y llynedd."\nMae mathemateg yn parhau i fod yn broblem mewn ysgolion cynradd ac uwchradd:\n"Mae cynlluniau i ddatblygu sgiliau rhifedd plant ledled y cwricwlwm fel arfer yn wanach na chynlluniau i ddatblygu llythrennedd yn y rhan fwya' o ysgolion."\nMae hi'n ddiddorol gweld bod adroddiad Estyn eleni yn troi pryderon y llynedd ar eu pen.\nTra roedd digon o ganmoliaeth i'r ysgolion cynradd y llynedd, roedd ysgolion uwchradd yn destun pryder.\nWel eleni, mae hynny wedi newid yn gyfan gwbl.\nY prif reswm am wendidau honedig yr ysgolion cynradd ydy pwyslais ychwanegol Estyn ar safonau rhifedd.\nDywedodd Ann Keane, Prif Arolygydd Estyn, wrtha'i bod yna ormod o fylchau yn hyder athrawon wrth ddysgu rhifedd.\nO ran yr athrawon, mae yna wendidau hefyd o ran asesu disgyblion. Yn ôl arolygwyr, tydy marciau athrawon ddim yn adlewyrchu gallu y plant.\nGall hynny arwain at roi argraff camarweiniol i ddisgyblion a rhieni.\nBeth fydd yn fwy calonogol ydy haeriad Ann Keane fod safonau addysg Cymru, ar y cyfan, yn gwella.\nMae prif arolygydd Estyn, Ann Keane, yn rhoi'r gorau i'w swydd eleni wedi pum mlynedd yn y rôl\nProblem arall sy'n peri pryder i Estyn, yw'r ffordd mae athrawon yn asesu gwaith eu disgyblion:\n"Mae nifer o adroddiadau arolwg yn parhau i ddatgan nad ydi asesiadau athrawon yn ddigon manwl na dibynadwy. Wrth edrych ar lyfrau disgyblion yn ystod arolwg, mae arolygwyr yn aml yn gweld gwahaniaeth rhwng lefelau y Cwricwlwm Cenedlaethol, a safon gwaith y disgyblion."\nYn ystod y flwyddyn a fu, fe gafodd adrannau addysg pum awdurdod lleol wybod na fyddai Estyn yn ymweld â nhw eto - gan olygu fod problemau blaenorol wedi eu datrys, gan fwyaf.\nFodd bynnag, mae pryder yn parhau am gynghorau sydd dan fesurau arbennig:\n"Mae'n bryder bod pedwar awdurdod lleol yn parhau i fod dan fesurau arbennig - un angen gwella'n sylweddol, a thri yn parhau i gael eu monitro gan Estyn."\nMae'r cyfnod sylfaen - sydd â phwyslais ar ddysgu drwy chwarae - yn cael ei redeg "yn dda iawn" yn y rhan fwyaf o ysgolion a meithinfeydd. Fodd bynnag, mae 'na bryder bod ambell i ysgol wedi dychwelyd at ddysgu'r disgyblion ieuengaf mewn awyrgylch ffurfiol - sy'n groes i ethos yr ymgyrch.


Pobol Caerdydd yn “frwdfrydig iawn” tros sefydlu eisteddfod leol – Golwg360\n25 Medi 2018 am 14:00 Diweddarwyd am 15:55\nMae grŵp sy’n bwriadu trefnu eisteddfod leol yng Nghaerdydd yn ystyried yr opsiwn o wneud y digwyddiad yn un “symudol”.\nDaeth tuag ugain o bobol ynghyd neithiwr (dydd Llun, Medi 24) ar gyfer cyfarfod yn Ysgol Uwchradd Plasmawr er mwyn trafod y syniad o sefydlu eisteddfod yn y brifddinas.\nMae’r syniad yn deillio o lwyddiant y brifwyl ym Mae Caerdydd eleni, a’r nod yw cynnal yr eisteddfod gyntaf mewn lleoliad yn y brifddinas ddiwedd mis Ionawr 2020.\n‘Eisteddfod i Gaerdydd gyfan’\n“Rydan ni’n gobeithio y bydd hi mewn lleoliad eitha’ canolog,” meddai Glenys Llewelyn, a alwodd am y cyfarfod, wrth golwg360.\n“Be ydan ni’n ymwybodol ohono ydy bod angen lle i barcio, bod angen gofod eithaf mawr.\n“Ond mae yna lu o syniadau wedi cael eu taflu i mewn i’r pair. Rydan ni hefyd yn ystyried y syniad o symud [yr eisteddfod] i wahanol ardaloedd o’r brifddinas bob blwyddyn.\n“Er enghraifft, ei chynnal hi mewn ysgolion uwchradd fel Ysgol Plasmawr un flwyddyn, Glantaf, Bro Edern ac efallai symud ymlaen i’r ysgolion di-Gymraeg yn nes ymlaen…\n“Mae hefyd y syniad o gynnal yn Neuadd y Ddinas, neu hyd yn oed Neuadd Dewi Sant.”\n“Llu o syniadau”\nOnd cyn y bydd lleoliad yn cael ei bennu, meddai Glenys Llewelyn wedyn, bydd angen penderfynu ar fformat yr eisteddfod ac ystyried beth sy’n addas i Gaerdydd.\n“Roedd yna griw bach da wedi troi i fyny [neithiwr] efo llwyth o syniadau,” meddai.\n“Fe wnaethom ni drafod eisteddfod dridiau, eisteddfod gadeiriol, eisteddfod fach leol, eisteddfod ieuenctid ac eisteddfod gorau.\n“Dydyn ni ddim yn gwybod beth fyd yr alw a beth fydd yr ymateb chwaith petai ni’n trefnu eisteddfod…”\nBydd cyfarfod pellach yn cael ei gynnal ar Hydref 23, gyda’r lleoliad eto i’w gadarnhau.


Cloc Deuaidd LED | Dynion chwaethus\nOs ydych chi'n deall y system ddeuaidd, rydych chi'n angerddol gwylio fel ategolion amrywiol a gwreiddiol, Bydd y math hwn o wylio, yn rhyfeddod dilys i chi, mae'n ymwneud â'r newydd Clociau Deuaidd LED, mae rhai Japaneaid yn gwylio hynny gan ddefnyddio goleuadau LED lliw fector.\nModelau gwreiddiol, hynod iawn, gyda goleuadau gwyrdd, melyn neu las eu bod, trwy'r system ddeuaidd hon, yn nodi'r amser, y gallwch ddewis a ydych am iddo ymddangos ai peidio trwy wasgu botwm neu farcio amcangyfrif o amser. Felly, yn y modd amser, mae'r golofn fertigol fwyaf chwith yn cynrychioli'r awr mewn deuaidd, gan ddefnyddio 4 darn gwahanol a'r rhes lorweddol nesaf, yn nodi'r union funudau, gydag 16 darn gwahanol.\nAr ben hynny, yn y modd dyddiad, mae niferoedd y mis yn y golofn fertigol ac fel yn y cofnodion, mae'r dyddiau yn y llorweddol, rhywbeth syml i'r rhai sy'n deall y system ddeuaidd ac yn gymhleth iawn i'r rhai nad oes ganddyn nhw syniad, ond ydy, moethusrwydd o oriorau sy'n gosod tueddiadau, arddull ac sy'n cain lle maen nhw'n bodoli.\nMae'r rhain yn anhygoel Clociau Deuaidd gyda Led, Maent wedi'u hanelu at bob math o bobl, er yn ddiffuant mae'n rhaid bod gennych wybodaeth am y ddau gyfrifiadur a'r system hon, oherwydd nes i chi gael gafael arno, mae'n anodd dehongli'r amser. Ond i gariadon o technolegau newydd ac sy'n hoffi ymchwilio i fecanwaith pethauBydd fel pe baent wedi cael gwyliadwriaeth o'r rhain yn eu dwylo o'u genedigaeth.\nI gloi, oriawr hardd gyda thechnoleg uwch, gyda chyffyrddiad creadigol, cain ac yn ddelfrydol i'w roi i ffwrdd os oes gennych ddigwyddiad pwysig yn ystod y misoedd nesaf, gan nad oes ganddo bris rhy uchel, a gall gostio rhwng 30 ewro a 60 ewro, yn dibynnu ar y model, ond heb amheuaeth maent o ansawdd gwych, gyda strap lledr ac wedi'i atgyfnerthu.\nLlwybr llawn i'r erthygl: Dynion chwaethus » Ffasiwn » Cydrannau » Cloc LED Deuaidd\nBle alla i brynu'r modelau hyn?


Tra bod aur yn gymysg yn aml gyda metelau eraill mewn symiau mawr, platinwm yn tueddu i fod yn fwy pur. Y math mwyaf poblogaidd yw 900 Platinwm, sef 90 y cant platinwm. Gan fod cyn lleied o fetelau eraill a ddefnyddir yn y platinwm darnau ystyried yn hypoalergenig ac yn y metel ei ffafrio pobl ag alergeddau. Os ydych chi am eich gemwaith i fynd ag unrhyw wisg ydych yn gwisgo, gwnewch yn siŵr eich bod yn prynu gemwaith niwtral-lliw.Arbed arian wrth brynu darnau newydd o emwaith gan aros am y tymor cywir. Amseru yw popeth i fanwerthwyr, yn enwedig ar ôl mawr gwyliau rhodd-roi fel Dydd San Ffolant. Manwerthwyr yn aml yn stoc i fyny ar ddarnau a rhagwelir y byddant yn i fod yn werthwyr mawr, dim ond i ddarganfod bod yn cael eu gormod o stoc pan "y diwrnod ar ôl" yn dod chwilfriwio i lawr. Cadwch eich llygad ar ddarnau a allai fynd ar werth ar ôl gwyliau, neu dim ond synnu eich hun gyda drysor cudd nad ydych yn sylwi o'r blaen.Rhoi ar jewelry dim ond ar ôl i chi wedi rhoi ar colur a sefydlog eich gwallt yn cadw rhag cael eu hamlygu i gemegau a allai tarnish ei. Rhoi jewelry ar cyn gwneud cais colur neu chwistrell gwallt yn caniatáu gunk a baw oddi wrth eich cynnyrch harddwch i setlo ar y jewelry, ei adael yn ddiflas ac o bosibl niweidio'r diwedd. Clustdlysau a mwclis yw'r darnau amlwg eu heffeithio gan hyn. Wrth brynu jewelry, mae'n bwysig darganfod beth garreg eich partner yn hoffi orau neu beth hoff liw eich partner yn.Peidiwch â chael eich temtio i feddwl y byddwch yn gwisgo darn o emwaith sydd yn groes i eich personoliaeth cynhenid. Un o'r rhesymau mwyaf eich bod angen rhywfaint o awgrymiadau jewelry mawr yw bod aur a thlysau yn eitemau sy'n werth llawer o arian. Mae angen i chi ddiogelu eich buddsoddiad, ac nid oes gwahaniaeth a ydych yn prynu, gwerthu neu storio eich darnau o emwaith. Gwneud cais y cynghorion hyn a gofalu am eich gemwaith. Jewelry A yw Un Peth Bod Yn nodweddiadol Cadw Mae'n Werth Ydy, mae'n wir, a gall fod yn eithaf anesmwyth ac yn llethol, i ddechrau edrych i mewn i brynu neu werthu gemwaith.


Mae gan Geldards ymrwymiad ers blynyddoedd maith i ddarparu cyngor yn y Gymraeg. Sefydlwyd y cwmni ym Merthyr Tudful ym mlynyddoedd cynnar y bedwaredd ganrif ar bymtheg, ac agorodd ein swyddfa gyntaf yng Nghaerdydd yn Sgwâr Mount Stuart yn 1854. Rydym yn un o gwmnïau cyfreithiol hynaf Cymru ac rydym yn cynghori llawer o gwmnïau a sefydliadau cenedlaethol blaenllaw.\nMae gennym gyfreithwyr sy’n medru’r Gymraeg yn ein swyddfa yng Nghaerdydd yn y rhan fwyaf o feysydd cyfreithiol ac maent yn cynghori nifer o gleientau amlwg drwy’r Gymraeg, yn arbennig Llywodraeth Cymru, Llyfrgell Genedlaethol Cymru, Amgueddfa Cymru, S4C, Cyngor Celfyddydau Cymru, Hybu Cig Cymrua’r rhan fwyaf o awdurdodau lleol Cymru.\nGallwn addasu ein gwasanaethau Cymraeg yn ôl y gofyn – os mai dim ond am sgwrs yn Gymraeg yr ydych, neu ohebu’n Gymraeg, neu drafod mater yn Gymraeg o’i ddechrau i’w ddiwedd, gallwn wneud hynny.\nRydym hefyd yn gyson yn adolygu cyfieithiadau Cymraeg o ddogfennau cyfreithiol Saesneg er mwyn eu gwirio, ac rydym yn gweithio’n rheolaidd gyda chwmnïau cyfieithu a chyfieithwyr mewnol er mwyn darparu gwasanaeth effeithlon a rhesymol ei gost.


Y colegau'n allweddol i feddiannu cyfleoedd a ddarperir gan awtomeiddio\nGyda nifer o swyddi'r dyfodol heb eu creu eto, mae angen system addysg hyblyg ar Gymru sy'n parhau i gefnogi dysgu gydol oes ac sy’n rhoi cyfle i oedolion ddatblygu sgiliau er mwyn eu galluogi i lenwi'r bwlch sgiliau a fydd yn deillio o awtomeiddio. Mae’r colegau mewn sefyllfa dda i helpu gweithlu Cymru i addasu i'r newid cyflogaeth hwn.\nMae ColegauCymru / ColegauCymru, yr elusen addysg, hyfforddiant a sgiliau ôl-orfodol yn croesawu'r adroddiad ar yr ymchwiliad i "Diwydiant 4.0 - dyfodol Cymru" a'r argymhelliad y dylai Llywodraeth Cymru "ail-ffocysu ac ailddatblygu ei gefnogaeth i ddysgu gydol oes, gan greu ffyrdd newydd a hygyrch i weithwyr sydd mewn perygl o gael eu dadleoli o achos awtomeiddio yn y lle cyntaf i ailhyfforddi a datblygu sgiliau. "\nMae cyllid i helpu mynd i'r afael â'r heriau yma yn hanfodol. Fel rhan o sesiwn dystiolaeth i'r Pwyllgor, nododd Dr Rachel Bowen, Cyfarwyddwr Polisi a Datblygiad yng NgholegauCymru, bwysigrwydd buddsoddi mewn dysgu gydol oes, gan ddweud "efallai y bydd y costau sy'n deillio o beidio buddsoddi mewn addysg hyd yn oed yn fwy".\nNid mater o "ysgogi pobl tuag at brifysgol" yn unig yw hyn, ond yn hytrach ystyried y sgiliau y bydd eu hangen ar gyflogwyr a gweithwyr yn y dyfodol a'r Gymru yr ydym ei eisiau. Mae cydweithio rhwng Addysg Bellach ac Addysg Uwch yn gryfach nac erioed gan fod pawb sy'n ymwneud ag addysg ôl-orfodol yn dod ynghyd i geisio atebion i'r heriau sydd o'n blaenau.\nWrth i economi Cymru wynebu "her oes" o awtomeiddio a newidiadau i waith yn y dyfodol, mae adroddiad gan Bwyllgor Economi, Seilwaith a Sgiliau'r Cynulliad Cenedlaethol wedi ceisio codi ymwybyddiaeth o rai syniadau a chysyniadau allweddol trwy gymryd rhan mewn trafodaeth am sut mae Cymru'n paratoi ar gyfer y chwyldro digidol.\nDaeth y Pwyllgor i'r casgliad y bydd creu cyfleoedd ar gyfer dysgu gydol oes yn ffactor hanfodol wrth leihau'r risg i'r rhai sy'n gweithio mewn rôl sydd mewn perygl o awtomeiddio. Mae ColegauCymru yn cytuno'n galonogol gyda'r casgliad hwn ac yn edrych ymlaen at weithio gyda'r Pwyllgor, Llywodraeth Cymru a phartneriaid eraill i ddatblygu gweledigaeth ar gyfer addysg ôl-orfodol sy'n hyblyg ac yn diwallu anghenion dysgwyr a chyflogwyr am y degawdau sydd ar y gweill.\nTrawsgrifiad - http://record.assembly.wales/Committee/4864\nAdroddiad - http://www.assembly.wales/laid%20documents/cr-ld11717/cr-ld11717-w.pdf


1. Cynnyrch economaidd - Gwerth Ychwanegol Crynswth, Gwerth Ychwanegol Crynswth (£ y pen) a Gwerth Ychwanegol Crynswth (DU=100)\nStatsCymru > Datblygu cynaliadwy > Dangosyddion datblygu cynaliadwy > 1. Cynnyrch economaidd - Gwerth Ychwanegol Crynswth, Gwerth Ychwanegol Crynswth (£ y pen) a Gwerth Ychwanegol Crynswth (DU=100)\n£ miliwn (r) 32,927 (r) 33,552 (r) 35,173 (r) 36,198 (r) 37,974 (r) 40,539 (r) 42,789 (r) 44,552 (r) 47,109 (r) 48,770 (r) 49,051 (r) 48,681 (r) 49,796 (r) 51,813 (r) 53,483 (r) 55,434 (r) 56,943 (r) 58,982 (r) 61,338 (r) 62,912 (r) 65,453 (p) 67,141\n£ y pen (r) 11,356 (r) 11,567 (r) 12,100 (r) 12,438 (r) 12,992 (r) 13,800 (r) 14,468 (r) 15,004 (r) 15,778 (r) 16,223 (r) 16,211 (r) 16,019 (r) 16,327 (r) 16,912 (r) 17,398 (r) 17,984 (r) 18,416 (r) 19,032 (r) 19,703 (r) 20,131 (r) 20,854 (p) 21,295\nMynegai (DU=100) (r) 74.9 (r) 73.8 (r) 74.0 73.3 73.4 (r) 74.0 74.5 73.6 (r) 73.8 (r) 72.7 71.1 71.7 (r) 72.0 (r) 73.5 (r) 73.6 (r) 73.6 (r) 72.4 (r) 72.8 (r) 73.2 (r) 72.7 (r) 73.3 (p) 72.6\nGwerth Ychwanegol Gros (GYC) gan ranbarth economaidd Cymru\nDros dro yw'r data ar gyfer 2018 ac mae data'r blynyddoedd blaenorol wedi cael eu diwygio.\nMae'r set ddata'n rhannu'r Gwerth Ychwanegol Gros rhanbarthol seiliedig ar breswyl i gydrannau tâl i gyflogeion, arall a chyfanswm, ac mae hefyd yn cynnwys amcangyfrifon o gyfanswm Gwerth Ychwanegol Gros seiliedig ar y gweithle (y tybir ei fod, ar gyfer y rhan fwyaf o ranbarthau gan gynnwys Cymru, yn gyfwerth â'r Gwerth Ychwanegol Gros seiliedig ar breswyl). Mae tri mesur gwahanol ar gael ar gyfer pob cydran, sef symiau Gwerth Ychwanegol Gros mewn £ miliwn, Gwerth Ychwanegol Gros y pen a Gwerth Ychwanegol Gros y pen wedi'i fynegeio i'r DU = 100.\nCyfrifir GYC (gwerth ychwanegol crynswth) Rhanbarthol ar sail prisiau sylfaenol cyfredol gan ddefnyddio'r dull cytbwys. Yn 2017, defnyddiodd y Swyddfa Ystadegau Gwladol y dull incwm a’r dull cynhyrchu, i gynhyrchu amcangyfrif sengl o GYC a’i helwir yn ddull cytbwys (GYC (B)). Ceir mwy o fanylion am sut y’i datblygwyd a’i cyfrifwyd yn eu hymateb i'r ymgynghoriad. Cyfrannodd Gwasanaethau Gwybodaeth a Dadansoddi at yr ymateb.\nO dan System Cyfrifon Ewropeaidd 1995 (ESA95), mae'r term Gwerth Ychwanegol Gros yn cael ei ddefnyddio i ddynodi amcangyfrifon a arferai gael eu galw'n Gynnyrch Domestig Gros ar sail prisiau sylfaenol. O dan ESA95, mae'r term Cynnyrch Domestig Gros yn dynodi Gwerth Ychwanegol Gros gyda threthi (namyn cymorthdaliadau) ar gynhyrchion h.y. am brisiau'r farchnad. Mae Cyfrifon Rhanbarthol yn cyhoeddi ffigurau am brisiau sylfaen ac felly wedi mabwysiadu'r term Gwerth Ychwanegol Gros (GVA) yn hytrach na Chynnyrch Domestig Gros (GDP).\nMesurir Gwerth Ychwanegol Gros mewn prisiau cyfredol, sy'n golygu bod cynnydd dros amser yn adlewyrchu chwyddiant yn ogystal â thwf go iawn. Ni ellir dadansoddi tueddiadau mewn cyfanswm Gwerth Ychwanegol Gros neu Werth Ychwanegol Gros y pen yn hawdd heb ddadchwyddo'r data. Fodd bynnag, nid oes indecsau pris rhanbarthol y gellid eu defnyddio'n hawdd i gael gwared ar effaith chwyddiant o'r ffigurau. Felly, gellir seilio cymariaethau tueddiadau naill ai ar y gwahaniaeth rhwng cynnydd rhanbarthol ar brisiau cyfredol neu ar symudiadau sy'n berthynol i gyfartaledd y DU. Byddai'r ddau ddull yn gamarweiniol pe bai cyfradd chwyddiant mewn unrhyw ranbarth yn wahanol i gyfartaledd y DU.\nAmcangyfrifon o Werth Ychwanegol Gros rhanbarthol ar brisiau sylfaenol a gyflwynwyd yma yn gyson â rhifyn 2017 o UK National Accounts - The Blue Book.\nCanolbarth a De-orllewin Cymru: Sir Benfro, Sir Gaerfyrddin, Abertawe, Castell-nedd Port Talbot, Powys a Cheredigion.\nDe-ddwyrain Cymru: Pen-y-bont ar Ogwr, Bro Morgannwg, Caerdydd, Rhondda Cynon Taf, Merthyr Tudful, Caerffili, Blaenau Gwent, Torfaen, Sir Fynwy a Chasnewydd.\nRoedd rhanbarth Canolbarth a De-orllewin Cymru wedi'i rannu'n flaenorol yn y ddau rhanbarth economaidd canlynol:\nGVA; Gwerth Ychwanegol Gros\nO dan System Cyfrifon Ewropeaidd 1995 (ESA95), mae'r term Gwerth Ychwanegol Gros yn cael ei ddefnyddio i ddynodi amcangyfrifon a arferai gael eu galw'n Gynnyrch Domestig Gros ar brisiau sylfaenol. O dan ESA95, mae'r term Cynnyrch Domestig Gros yn dynodi Gwerth Ychwanegol Gros gyda threthi (namyn cymorthdaliadau) ar gynhyrchion h.y. am brisiau'r farchnad. Mae Cyfrifon Rhanbarthol yn cyhoeddi ffigurau ar eu prisiau sylfaen ac felly wedi mabwysiadu'r term Gwerth Ychwanegol Gros (GVA) yn hytrach na Chynnyrch Domestig Gros (GDP).\nMesurir Gwerth Ychwanegol Gros ar sail prisiau cyfredol, sy'n golygu bod cynnydd dros amser yn adlewyrchu chwyddiant yn ogystal â thwf go iawn. Ni ellir dadansoddi tueddiadau mewn cyfanswm Gwerth Ychwanegol Gros neu Werth Ychwanegol Gros y pen yn hawdd heb ddadchwyddo'r data. Fodd bynnag, nid oes indecsau pris rhanbarthol y gellid eu defnyddio'n hawdd cael gwared ar effaith chwyddiant o'r ffigurau. Felly, gellir seilio cymariaethau tueddiadau naill ai ar y gwahaniaeth rhwng cynnydd rhanbarthol ar brisiau cyfredol neu ar symudiadau sy'n berthynol i gyfartaledd y DU. Byddai'r ddau ddull yn gamarweiniol pe bai cyfradd chwyddiant mewn unrhyw ranbarth yn wahanol i gyfartaledd y DU.\nMae amcangyfrifon o Werth Ychwanegol Gros rhanbarthol ar brisiau sylfaenol a gyflwynwyd yma yn gyson â rhifyn 2015 o UK National Accounts - The Blue Book.\nOData (JSON) http://agored.statscymru.llyw.cymru/dataset/econ0093\nOData (JSON) http://agored.statscymru.llyw.cymru/cy-gb/discover/metadata?$filter=Dataset eq 'econ0093'\nOData (JSON) http://agored.statscymru.llyw.cymru/cy-gb/discover/datasetdimensions?$filter=Dataset eq 'econ0093'\nOData (JSON) http://agored.statscymru.llyw.cymru/cy-gb/discover/datasetdimensionitems?$filter=Dataset eq 'econ0093'


Gwleidydd o blaid Beijing wedi cael ei drywanu yn Hong Kong – Golwg360\nGwleidydd o blaid Beijing wedi cael ei drywanu yn Hong Kong\n6 Tachwedd 2019 am 11:17\nMae gwleidydd sydd o blaid llywodraeth Tsieina, wedi ei drywanu yn Hong Kong.\nMae Junius Ho wedi datblygu i fod yn ffigwr y mae’r protestwyr yn ei gasáu oherwydd ei rôl mewn trais yn eu herbyn.\nWedi iddo dderbyn triniaeth feddygol, dywedodd Junius Ho wrth newyddiadurwyr fod cawell ei asennau wedi atal y gyllell gan ei adael gydag anaf bychan.\nMae’r llywodraeth wedi condemnio’r ymosodiad ac yn honni fod yr heddlu wedi arestio’r dyn oedd y gyfrifol.\nMewn fideo sy’n cylchlythyru ar gyfryngau cymdeithasol yn dangos dyn yn cynnig blodau i Junius Ho ac yn gofyn caniatâd i dynnu llun gyda fo. Yna, mae’r dyn yn tynnu cyllell o’i fag ac yn trywanu Junius Ho a’i alw yn “sgym dynol”.\nYmosod ar staff ambiwlans am ofyn i bobl wisgo masgiau\nDyn mewn cyflwr difrifol ar ôl i’w gar daro coeden\n120 hectar o dir wedi ei ddifrodi mewn tân rhwng Aberystwyth a Machynlleth\nBoris Johnson: y Deyrnas Unedig ‘wedi methu dysgu gwersi o’r gorffennol’\nOlrhain cysylltiadau coronafirws yng Nghymru o ddechrau Mehefin\nCau ffatri papur tŷ bach yn “ergyd enfawr i’r economi leol”\nYr Undeb Ewropeaidd yn “agored” i estyniad Brexit o ddwy flynedd – Michel Barnier\nGalw’r heddlu i gartref aelod seneddol Ceidwadol Delyn


BBC - Cymru - Bywyd - Pobl - Dora Herbert Jones\nGallasech feddwl mai'r fenyw olaf yn y byd y gellid ei chymharu â Mata Hari fyddai Dora Herbert Jones, un o brif arbenigwyr Cymru ym maes yr alaw werin ac un o arloeswyr Gwasg Gregynog...\nMata Hari Cymru?\nSut yn y byd y gellid honni bod Dora Herbert Jones yn debyg i Mata Hari? Wel, roedd yna rai agweddau'n gyffredin rhwng y ddwy. Roedd y ddwy yn fenywod hardd. Roedd y ddwy yn berfformwyr - y naill yn ddawnswraig a'r llall yn gantores - ac roedd y ddwy yn ysbïwyr.\nYn achos Mata Hari, honnir iddi gael ei chyhuddo ar gam o ysbïo ar ran yr Almaen, ond yn achos Dora mae yna dystiolaeth bendant iddi fod yn rhan o wasanaeth cudd Prydain yn Iwerddon.\nMerch o Langollen oedd Dora, yr ieuengaf o bump o ferched. Cafodd blentyndod ac ieuenctid nodweddiadol o'i bro a'i chyfnod, gyda'r capel yn ddylanwad cryf arni. Yn ifanc iawn daeth o dan ddylanwad cerddor lleol.\nAeth i Aberystwyth i ddilyn cwrs gradd lle parhaodd â'i diddordeb mewn canu. Roedd hi'n aelod o bedwarawd a wahoddwyd i berfformio yn y Sorbonne ym Mharis.\nYna, yn 1910, daeth o dan ddylanwad Dr Mary Davies, un o hoelion wyth Cymdeithas Alawon Gwerin Cymru, a wahoddwyd i ddarlithio yng Nghymdeithas y Geltaidd yn Aberystwyth. Dewisodd honno Dora i ganu'r enghreifftiau o wahanol ganeuon yn ystod y ddarlith.\nAr ôl graddio yn 1912, a cholli ei mam, aeth Dora i Lundain i weithio fel ysgrifenyddes i Syr John Herbert Lewis, Aelod Seneddol Sir y Fflint.\nRoedd gan wraig yr AS, Ruth Herbert Lewis, ddiddordeb mewn alawon gwerin ac un o ffrindiau'r teulu oedd y gantores a'r gyfansoddwraig Morfydd Llwyn Owen.\nMerch gyntaf y Senedd\nFel rhan o'i swydd gweithiai Dora yn aml yn y Senedd yn Llundain, a hi, mae'n debyg, oedd y ferch gyntaf i weithio yno fel ysgrifenyddes. Daeth yn un o'r ymgyrchwyr cynnar dros hawliau merched.\nPriododd Dora yn 1916 â Herbert Jones, gŵr diwylliedig o Langernyw oedd â diddordeb byw yn hanes, llenyddiaeth a diwylliant Cymru.\nYmunodd Herbert â'r Ffiwsilwyr Brenhinol Cymreig ar ddechrau'r Rhyfel Mawr; yn fuan wedi'r briodas fe'i clwyfwyd yn ddifrifol yn Ffrainc ac aeth Dora draw yno ato.\nDaeth Dora'n rhan o ymgyrch y chwiorydd Davies, Plas Dinam, i ddarparu ymgeledd i filwyr Ffrainc o dan nawdd y Groes Goch a dyma oedd dechrau'r cysylltiad rhyngddi a Gregynog.\nErbyn dechrau 1918 cawn fod Dora yn Nulyn yn gwneud gwaith cyfrinachol yn y Viceregal Lodge i'r Arglwydd Wimborne, Arglwydd Raglaw Iwerddon.\nNi wyddom beth yn union oedd y gwaith, ond ymddengys bod Dora yn un o griw o Gymry oedd yn gweithio i Wimborne, a oedd ei hun o dras Gymreig, sef teulu Guest o Sir Forgannwg.\nYsgrifennydd Wimborne oedd Selwyn Davies, Cymro Cymraeg o Lundain, ac ysgrifenyddes y Fonesig Wimborne oedd Beta Jones o fferm Abercin ger Cricieth. Byddai Dora a'r ddau arall yn mynychu capel bach Cymraeg Bethel yn Talbot Street yn rheolaidd.\nDoes dim manylion ynghylch beth yn union oedd gwaith cyfrinachol Dora ond yn ystod ei chyfnod yn Nulyn roedd y Gweriniaethwyr Gwyddelig, yn dilyn methiant Gwrthryfel y Pasg 1916, wedi ailffurfio ac yn fygythiad gwirioneddol unwaith eto i undod yr Ymerodraeth Brydeinig.\nGolygai gwaith Dora deithio rheolaidd ar y llong fferi rhwng Caergybi a Dulyn, a hynny pan oedd llongau tanddwr yr Almaen a'u torpidos yn berygl mawr. Treuliodd Dora tua deunaw mis yn y gwasanaeth cudd. Tybed a fu hi erioed ar restr Michael Collins, un o arweinwyr y Gweriniaethwyr - rhestr o ysbïwyr a glustnodwyd ganddo ar gyfer eu dienyddio? Daeth yr ysbïwyr hynny'n dargedau i garfan ddienyddio Collins, y Deuddeg Apostol.\nTorri tir newydd eto\nDychwelodd Dora i gynorthwyo Herbert Lewis ar gyfer Etholiad Cyffredinol 1918. Roedd hi'n torri tir newydd unwaith eto - hi oedd y fenyw gyntaf ym Mhrydain i fod yn gynrychiolydd etholiadol. Ganwyd iddi ferch, Elsbeth, a dilynwyd honno gan fab, Hugh, yn 1922, ond bu farw ei gŵr yn fuan wedyn ac yntau ond yn 36 oed.\nSymudodd Dora a'r plant i Aberystwyth lle'r oedd ei chwaer, Gertrude, yn ddarlithydd yn y coleg yno.\nGweithiodd am gyfnod i Thomas Jones, dirprwy ysgrifennydd y Cabinet a ddaeth yn ysgrifennydd personol i Lloyd George.\nThomas Jones fu'n gyfrifol am gael swydd iddi fel ysgrifenyddes i Wasg Gregynog ac yn ysgrifenyddes hefyd i'r chwiorydd Gwendoline a Margaret Davies.\nTreuliodd bymtheg mlynedd yn byw ac yn gweithio ar stad Gregynog, a phan drowyd y plas yn ganolfan i'r Groes Goch adeg yr Ail Ryfel Byd, bu'n ysgrifenyddes weinyddol yno.\nYn 1940 daeth trychineb unwaith eto i'w bywyd pan fu farw ei merch yn 21 oed. Trawyd y llong y teithiai adref arni o Awstralia gan dorpido. Roedd Elsbeth wedi bod allan yno yn gofalu am ffoaduriaid rhyfel o dde Cymru.\nYn 1942 ailgydiodd Dora yn ei bywyd diplomataidd pan gafodd swydd yn y Weinyddiaeth Lafur yn Abertawe, yn gofalu am hawliau menywod. Treuliodd y blynyddoedd nesaf mewn gwahanol swyddi yn Abertawe a Chaerdydd.\nYna ailgydiodd yn ei diddordeb mewn canu. Roedd hi wedi cadw'r cysylltiad â Chymdeithas Alawon Gwerin Cymru ar hyd y blynyddoedd. Daeth yn lais ac yn wyneb adnabyddus ar y radio a'r teledu.\nDychwelodd i Gregynog ar ôl ymddeol, i fyw mewn tŷ ar y stad gyda'i chwaer, ac yno y treuliodd Dora ddeunaw mlynedd olaf ei bywyd. Anrhydeddwyd hi â'r OBE yn 1967, ac yn 1972 fe'i hetholwyd hi'n Llywydd Cymdeithas Alawon Gwerin Cymru. Bu farw ei chwaer yn 1962, ond parhaodd Dora i fyw ar stad Gregynog, yn Tŷ Canol, hyd ei marwolaeth yn 1974.\nMae rhan Dora Herbert Jones yn y gwaith cyfrinachol yn Nulyn o gwmpas 1918 yn dal yn ddirgelwch.\nNi soniai am y cyfnod arbennig hwnnw, a phan holwyd hi ar gyfer portread ohoni gan Y Cymro ddiwedd 1970, ni chyfeiriodd ato o gwbwl.\nNid bod hynny'n bwysig bellach. Cofir am Dora Herbert Jones fel gwraig unigryw a fu'n gyfrifol am ddiogelu ac ailddarganfod stôr o alawon gwerin a fyddent, fel arall, wedi diflannu.\nFe'i cofir fel menyw a lwyddodd i hawlio'i lle mewn byd a fu'n gyfyngedig i ddynion hyd hynny.\nFe'i cofir hefyd fel gwraig ddewr a wynebodd drychinebau yn ei bywyd ei hun ac ym mywyd y ddynoliaeth.\nY cyfan a wna'r dyfalu am ei rhan yn y gwasanaeth cudd yw ychwanegu at hanes y bywyd diddorol ac amrywiol a dreuliodd Dora ar yr hen ddaear hon.\nHanes Canu Gwerin


3d Ras ar gyfer bechgyn Rasio mewn ceir 3d Arkanoid Pêl-fasged Bechgyn Gweithredu Voynushki Ras ar gyfer bechgyn Rasio ar y wagenni Rasio mewn ceir Rasio Beiciau Modur Ymladd ar gyfer dau Dreigiau Gaeaf Zombie\nGêm Disgrifiad: Byddwch yn yrrwr amser llawn ym mafia un dref. O ran trafferthu bendith y fendith Mae maint y patrwm yr un fath â maint y patrwm. Cwmpawd anialwch cymdeithion. Er mwyn helpu troseddwyr i ddianc o'r lleoliad troseddau mewn car a hyd yn oed ddarparu nwyddau amrywiol i wahanol rannau o'r ddinas. Cysylltwch â ni er mwyn cyflawni'r canlyniadau gorau. Mae pobl ifanc glasoed y glasoed yn eu tarfu ¸ ¸ ¸ ‚ Band arddwrn.\nPenaethiaid Pêl-droed: Cwpan y Byd Dominos blasus Mathemateg gyflym 2 Cloddiwch bêl Rhyfeloedd Mafia Stickman: tîm cryf Lladd yr ysbïwr Rhombo Cryfder Cudd: Coedwig Dywyll Peli bom Tanc Efelychydd gyrru oddi ar y ffordd o jeep Prado Dawns. io RX7 Drift 3D Rhyfel gofod\nByddwch yn yrrwr amser llawn ym mafia un dref. O ran trafferthu bendith y fendith Mae maint y patrwm yr un fath â maint y patrwm. Cwmpawd anialwch cymdeithion.


Crwner cwest Sargeant: 'Angen cefnogaeth i weinidogion' - BBC Cymru Fyw\nImage caption Dywedodd y crwner na fyddai'r achos yn cael ei ddylanwadu gan "y wasg, gan wleidyddiaeth neu gan bersonoliaethau"\nMae'r crwner yn y cwest i farwolaeth y cyn-weinidog yn Llywodraeth Cymru, Carl Sargeant, wedi dweud y dylai mwy o gefnogaeth gael ei roi i weinidogion sy'n colli'u swyddi.\nFe wnaeth John Gittins ddod i'r casgliad fod Mr Sargeant wedi marw drwy grogi, a'i fod wedi lladd ei hun yn fwriadol.\nCafodd Mr Sargeant ei ganfod yn farw yn ei gartref ar 7 Tachwedd 2017, bedwar diwrnod ar ôl cael ei ddiswyddo o gabinet y cyn-Brif Weinidog, Carwyn Jones.\nAr y pryd roedd yn wynebu honiadau o ymddygiad amhriodol tuag at fenywod, honiadau roedd e'n ei wadu.\nDywedodd Mr Gittins fodd bynnag y byddai unrhyw un oedd yn disgwyl asesiad "damniol" o Mr Jones yn cael ei siomi.\nYn dilyn y cwest fe wnaeth mab Carl Sargeant, Jack, ddarllen datganiad ar ran y teulu yn dweud eu bod yn falch bod y broses ar ben.\nOnd roedd yn feirniadol o Mr Jones, gan ddweud y byddai'r cwest wedi dod i ben ym mis Tachwedd llynedd pe bai'r cyn-brif weinidog wedi rhoi tystiolaeth "ddibynadwy".\nMewn datganiad dywedodd Mr Jones fod y cyfnod "wedi bod yn amser anodd i bawb" a'i fod yn cynnig ei "gydymdeimlad mwyaf" i'r teulu.\nImage caption Bydd y crwner yn cyflwyno adroddiad atal marwolaethau yn y dyfodol i'r llywodraeth yn ddiweddarach\nAgorodd Mr Gittins y cwest drwy ddatgan ei fod "wedi addo ymchwiliad llawn a theg" ac na fyddai'r achos yn cael ei ddylanwadu gan "y wasg, gan wleidyddiaeth neu gan bersonoliaethau".\nOherwydd effeithiau "digwyddiad yn ei fywyd" a'r "pwysau a ddaeth o'i swydd", cafodd Mr Sargeant ddiagnosis o iselder yn 2012.\nDywedodd bod Mr Jones yn ymwybodol o'r digwyddiad, ond nad oedd yn ymwybodol o unrhyw broblemau ar ôl hynny, er iddo weithio yn agos â Mr Sargeant.\nYn dilyn yr honiadau yn erbyn Mr Sargeant yn 2017 fe benderfynodd Mr Jones ei bod hi'n addas iddo gyfeirio'r mater at y Blaid Lafur, a diswyddo cyn-AC Alun a Glannau Dyfrdwy o'r cabinet.\nDywedodd Mr Gittins nad oedd unrhyw drefniant swyddogol i gefnogi Mr Sargeant wedi'r diswyddiad.\n"Mae'r dystiolaeth yn amlygu'r ffaith nad oedd unrhyw drefniant swyddogol ar gyfer cefnogi Carl Sargeant wedi'r ad-drefnu, a hynny er gwaetha'r ffaith bod y prif weinidog fwy na thebyg yn ymwybodol o ba mor fregus oedd ei iechyd meddwl.\n"Ac roedd hi'n debygol y byddai'r diswyddo, ac yn enwedig y rheswm tu ôl i'r diswyddo yn debygol o ddenu sylw yn y wasg... sefyllfa a fyddai heb os wedi cyfrannu at y pwysau oedd ar Mr Sargeant."\nDywedodd nad oedd y gefnogaeth a roddwyd gan Ann Jones AC gyfystyr â gofal bugeiliol, er i Carwyn Jones ddadlau i'r gwrthwyneb wrth roi tystiolaeth.\nYn ôl Mr Gittins, fe wnaeth Mr Jones - a gafodd ei gyhuddo gan deulu Mr Sargeant o ddweud celwydd wrth roi tystiolaeth - gywiro'r wybodaeth yr oedd wedi ei gyflwyno yn flaenorol mewn modd "cywir a phriodol".\nClywodd y cwest bod Mr Sargeant wedi ysgrifennu nodyn, cyn mynd ati i "grogi ei hun yn fwriadol".\nYn dilyn y cwest dywedodd Jack Sargeant fod y teulu'n "lwyr gefnogol" o adroddiad y crwner i atal marwolaethau yn y dyfodol, gan ychwanegu: "Mae'n rhy hwyr i Dad ond fe allai achub rhywun arall."\nYchwanegodd bod Carwyn Jones wedi bod yn "amddiffynnol, gochelgar a checrus" yn ystod y cwest.\n"Rydyn ni hefyd yn ddig iawn am y diffyg edifeirwch gan y cyn-brif weinidog," meddai Jack Sargeant.\nImage caption Mae Jack Sargeant bellach wedi olynu ei dad fel AC Alun a Glannau Dyfrdwy\nDywedodd Andy Sargeant, brawd Mr Sargeant: "Nid oes geiriau all egluro maint y golled... mae gwagle enfawr wedi ei adael ar ei ôl."\nYn dilyn y cwest dywedodd Mr Jones mewn datganiad: "Mae wedi bod yn amser anodd i bawb, yn enwedig y teulu, ac rwy'n cynnig fy nghydymdeimlad mwyaf am golled sydd yn anochel yn parhau'n boenus iawn.\n"Mae natur y gwrandawiad wedi golygu ei bod yn ymddangos fel bod dwy ochr i'r mater, a thra ei bod yn gywir bod dadleuon yn cael eu herio, mae'r broses wedi hollti pobl sy'n parhau'n unedig, o leiaf yn eu sioc, trawma a galar.\n"Mae hunanladdiad yn brofiad dinistriol, ac rwy'n gobeithio y gall y dolur ddechrau gwella nawr."\nBydd adroddiad i atal marwolaethau yn y dyfodol yn cael ei gyflwyno i'r llywodraeth yn ddiweddarach.


Dechreuodd bywyd cwt ysgrifennu Dylan Thomas yn ôl yn y 1920au, pan brynodd gwr or enw Dr Cowan, oedd yn treulioi wyliau yn y boathouse, y cwt i gadwi gar Wolsey. Talodd £75 i godir cwt £5 ar bileri haearn bwrw ar y clogwyn ar adeg pan mai £200 yn unig oedd pris ty ar gyfartaledd. Adeiladwyd y cwt gan Billy Williams, prentis o saer gyda chwmni Scourfields o Feidrim mewn paneli. Daethpwyd ag ef i lawr o Feidrim gyda cheffyl a chart ac fei codwyd ar y llwyfan ar y clogwyn gan llath or Boat House. Pan brynodd Margaret Taylor y Boat House ar ran y Thomasiaid ym mis Mai 1949, trowyd y garej wag yn gwt gwaith i Dylan; rhoddwyd stôf glo caled, silff lyfrau fawr, a dau fwrdd yn y cwt fel rhan or ecstras a gafodd eu cynnwys wrth brynur lle. Wrth ysgrifennu i ddiolch i Margaret Taylor am ei charedigrwydd dywedodd Dylan "All I write in this water and tree room on the cliff, every word will be a thanks to you."\nDylan Thomas yn y Cwt Ysgrifennu 1952\nGan gynefinon gyflym âr ffordd o fyw yn Nhalacharn, setlodd Dylan yn ôl iw hen ffordd arferol o fyw: gwneud hyn ar llall yn y bore, yn cynnwys darllen, ysgrifennu llythyr neu ddau efallai, a, bron bob dydd, ymweld âi rieni, (roeddent bellach yn byw mewn rhan o dy sioraidd ar y briffordd or enwr Pelican), i gwblhaur croesair gydai dad. Am hanner dydd byddain yfed yng Ngwesty Browns i gael clywed clecs diweddaraf y dref, ac ynan dychwelyd ir cwt gwaith o ddau tan saith or gloch i ysgrifennu neu feddwl neu gysgu, wedi blino ar ôl y cwrw ar brynhawniau braf yr haf: ysgrifennodd Dylan at Hecter MacIver, My study, atelier, or bards bothy, roasts on a cliff-top. Ar ei ben ei hun, yn ei ystafell ddwr a choed, uwchben llaid y llanw neu ddyfroedd yr aber, boed law neu hindda, ddydd neu nos, dan gysgod y ffigysbren ar fedwen osgeiddig, gellid ei glywed weithiaun adrodd ei waith, trosodd a throsodd, yn blasur geiriau, cyfrir sillafau, ac yn gwrando ar fydr yr odlau. Fel y cofiodd Caitlin: "When I think of that concentrated muttering and mumbling and intoning, the realms of discarded lists of rhyming words, the innumerable repetitions and revisions and how at the end of an intensive five hour stretch (from 2-7) prompt as clockwork, Dylan would come out very pleased with himself saying, he had done a good days work, and present me proudly with one or two or three perhaps fiercely belaboured lines".\nYn ei wordsplashed hut, fel y disgrifiodd Thomas ef ir Dywysoges Caetani ym 1952, roedd y waliaun llawn lluniau, atgynyrchiadau a thoriadau papur newydd o weithiau'r Arglwydd Byron, Walt Whitman, Louis MacNeice, W. H. Auden, William Blake, llun gan Modigliani, noethluniau picaresg, cyfresi arbennig o Picture Post a chylchgronau tebyg, rhestrau o odlau a rhestrau o eiriau a oedd yn cyflythrennu. Ar y prif fwrdd roedd nifer o ddrafftiau o waith ar eu hanner; roedd Thomas yn aml yn ysgrifennu dros gan fersiwn o gerdd yn y seathumbed leaves olaf hyn o gyfansoddi cymhleth. Roedd Thomas yn ysgrifennu toreth o lythyrau (mae dros 1100 wedi eu casglu) a drafftiau, oll gydai nodiadau nodweddiadol ai luniau bach doniol. Maen sicr hefyd y byddai yn y cwt eiriadur mawr Saesneg a, heb os, Rogets Thesaurus, a rhywbeth gan Dickens, yn ogystal âr rhifynnau diweddaraf o gylchgronau llenyddol fel Wales Keidrych Rhys, Horizon Cyril Connolly a Botteghe Oscure y Dywysoges Caetani. Gallai Thomas weld y cawr Jack trwy ei ffenest ddwyreiniol, y gweithiwr fferin gweithio rhwng Talacharn ar llwybr fferi gyferbyn, wrth ochr Black Scar, a lan ar y bryn y tu hwnt roedd Llanybri; ar ochr draw roedd caeau a ffermydd Pentywyn. Gan edrych trwyr ffenest arall, allan dros yr aber, gallai weld Trwyn Ginst ar benrhyn Llansteffan yn y pellter agos ac ar ddiwrnod braf a chlir gallai weld Pen Pyrod, Rhosili yng Ngwyr fel silwét ym mhell i ffwrdd: gydar Gwyr bell yn ei atgoffa o Vernon Watkins a Bert Trick au trafodaethau yno yn y 1930au ynglyn âr hyn a fyddain cael ei adnabod fel Dan y Wenallt. Yn edrych tuar de or ffenest ochr, roedd bryncyn Syr John, y tu ôl ir gwastadeddau llaid a blaendraeth twmpathog y dref isaf. This document is also available in a fuller version as an Acrobat pdf


5 Awgrymiadau ar gyfer gweithio gartref gyda phlant yn ystod yr achosion o coronafirws | Materion Rhyngrwyd\nOherwydd yr achosion COVID-19 cynyddol, mae cwmnïau a busnesau ledled y byd yn gofyn i'w gweithwyr weithio gartref. Mae hyn yn golygu bod llawer o rieni yn sydyn yn cael y dasg i ofalu am eu plant a'u difyrru wrth addasu i fywyd newydd o reoli gweithio gartref.\nDyma bum awgrym da i'ch helpu chi a'ch plant yn ystod yr amser hwn:\n1. Creu amserlen\nEisteddwch i lawr gyda'ch plant a chreu amserlen ddyddiol ar gyfer yr wythnos. Dewiswch amseroedd penodol ar gyfer gwaith cartref, darllen, amser hwyl, amser gwely, ac ati. Gallwch ei wneud yn hwyl trwy ysgrifennu'r amserlen ar ddarn o bapur neu gardbord a chael y plant i'w addurno. Siaradwch drwyddo bob bore fel eu bod nhw'n gwybod beth i'w ddisgwyl.\nPeidiwch ag anghofio hongian hyn er mwyn iddyn nhw ei weld!\n2. Ymlacio rheolau amser sgrin\nO ystyried yr amgylchiadau, mae'n iawn i blant fod ar eu sgriniau yn fwy na'r arfer. Ceisiwch adael iddyn nhw ddefnyddio eu dyfeisiau am gyfnodau byr ar y tro ychydig weithiau yn ystod y dydd - yn hytrach na gwylio mewn pyliau dros un cyfnod hir. Cofiwch nad yw holl amser y sgrin yn ddrwg, felly beth am wylio sioeau addysgol a hwyliog gyda nhw?\nSicrhewch rheolaethau rhieni yn cael eu galluogi.\n3. Cael trafodaethau gwirio rheolaidd\nNeilltuwch amser i siarad fel teulu am sut mae pawb yn teimlo ac yn ymdopi â'r achosion - mae yna lawer o wybodaeth ffug ynghylch coronafirws ar-lein felly byddwch yn fwy gwyliadwrus a beirniadol am yr hyn rydych chi'n ei weld a dim ond ymddiried mewn gwybodaeth o ffynonellau parchus.\nMae hefyd yn bwysig eu helpu i reoli unrhyw deimladau o bryder. Efallai eu bod yn teimlo fel hyn dros yr hyn maen nhw'n ei weld, ei glywed neu'r ffaith eu bod nhw'n colli allan ar ryngweithio wyneb yn wyneb â'u ffrindiau.\n4. Cadwch mewn cysylltiad â theulu a ffrindiau\nEfallai bod plant yn teimlo eu bod yn cael eu gadael allan o fethu â chymdeithasu cymaint, felly gadewch iddynt fideo neu lais ffonio eu ffrindiau a'u teulu estynedig.\nGall cadw mewn cysylltiad helpu'ch teulu i deimlo'n fwy gartrefol gyda'r sefyllfa waith newydd a darparu ymdeimlad o gysur a chysylltiad â'i gilydd.\n5. Ewch am dro\nOs nad oes gennych chi neu'ch plant unrhyw symptomau o'r firws, beth am geisio mynd am dro yn y parc? Gall ychydig o awyr iach helpu ac mae hi bob amser yn braf cael newid golygfeydd!\nGallwch chi addasu'r awgrymiadau hyn i weddu i'r anghenion penodol sydd gan eich plentyn yn ôl ei oedran a'i lefelau aeddfedrwydd.\nApiau ac offer i gefnogi'ch plentyn gartref\nDewch o hyd i apiau ar ystod o bynciau i'ch plant a'ch teulu:\naddysg - Dyma'r 10 ap gorau y bydd plant yn cael hwyl yn eu defnyddio ond yn annog dysgu hefyd. Ar gyfer oedrannau 4+. Cliciwch yma.\nActive - Manteisiwch i'r eithaf ar amser sgrin plant gyda'r apiau hyn i'w helpu i symud a datblygu arferion iach. Ar gyfer pob oedran. Cliciwch yma.\nDowntime - Gweler ein rhestr o 13 ap gwych i gadw plant yn ddifyr dros y cyfnod hwn. Ar gyfer oedrannau 0-14 +. Cliciwch yma.\nDefnyddiwch y diwrnod ysgol - dilynwch eu hamseroedd cychwyn a gorffen ysgol rheolaidd. Sicrhewch fod y pethau ysgol pwysig yn cael eu gwneud yn gynnar yn y dydd (Saesneg a Mathemateg er enghraifft) gydag egwyliau / chwarae rheolaidd a gosod amser cinio.\nBBC Teach - adnoddau am ddim\nRhestr chwarae SciShow Kids YouTube\nGofynnwch i'r rhestr chwarae Netflix Storybots\nScholastic 50 o adnoddau addysgu am ddim\nMind.org.uk - Coronafirws a'ch lles


Mae didyniadau'n dod i ben unwaith y byddwch wedi eu talu.\nYn wahanol i ddyledion eraill, nid oes rhaid i chi wneud ad-daliadau os bydd eich incwm yn gostwng, felly ni ddylech flaenoriaethu talu eich benthyciad myfyriwr dros eich cardiau gorddrafft neu gredyd.\nOs ydych chi'n cael trafferth gydag arian, gallwch siarad â rhywun heddiw, ar-lein neu dros y ffôn. Gall ein harbenigwyr eich helpu i ddechrau datrys eich problemau ariannol.\nDarganfyddwch cyngor cyfrinachol am ddim nawr gan ddefnyddio ein cyngor rhad ac am ddim teclyn lleoli cyngor ar ddyledion


cy > living > Housing > Housing Support > Cyngor ar Dai i Bobl Ifanc\nCyngor ar Dai i Bobl Ifanc rhwng 16 a 25 oed a’u rhieni neu eu Gofalwyr. Os ydych yn cael trafferth gartref, mae help ar gael i chi.\nMae Gwasanaeth Tai y Cyngor, Gwasanaethau Plant a Llamau wedi cyfuno i agor stop un siop yn arbennig i chi.\nMaent yn cynnig gwasanaeth cyfryngu fydd yn ceisio eich ailgysylltu chi gyda’ch teulu fel y gallwch aros yn eich cartref (os yw’n ddiogel i chi wneud hynny) yn barhaol neu nes bod trefnu symud wedi ei gynllunio gyda chi.\nGallant hefyd gynnig asesiad gan Gwasanaethau Plant a Thai i weld pa gefnogaeth ychwanegol sydd ei hangen arnoch neu rydych yn ei dymuno, megis atgyfeiriadau i lety â chymorth, help wrth gyrchu budd-daliadau a chynllunio ar gyfer llety parhaol. Yn ychwanegol, gallwn eich helpu drwy brosiect Learning4Life a gyda Gyrfa Cymru i gyrchu addysg, hyfforddiant, cyflogaeth a chyfleoedd gwirfoddol.\nOs ydych yn rhiant neu ofalwr ar berson ifanc gallant gynnig cyngor ymarferol os ydych yn cael trafferth.\nRhifau ffôn a chyfeiriadau rhai cyfleusterau lleol a llinellau cymorth cenedlaethol y mae’n bosibl y byddwch yn eu gweld yn ddefnyddiol:\n9 Heol Holltwn, Y Barri CF63 4HA\nShelter Cymru - Mae Shelter yn rhoi cyngor i bobl y mae angen tai arnynt.\nAtal Y Fro - Mae Atal Y Fro yn cynnig cymorth i bobl ifanc sy’n dioddef trais domestig.\n198 Holton Road, Y Barri, CF63 4HN\nDechrau'n Deg – Y bwriad yw cefnogi teuluoedd i roi dechrau gwell i blant mewn bywyd.\nSkomer Road, Y Barri, CF62 9DA\n236 Heol Holltwn, Y Barri CF63 4HS\nCanolfan Cyngor ar Bopeth - Cyngor annibynnol, cyfrinachol a diduedd am ddim i bawb.\n119 Broad Street, Y Barri, CF62 7TZ\nMind - yn rhoi cymorth a chefnogaeth i bobl sydd â phroblemau iechyd meddwl.\n29 Heol Tynewydd, Y Barri, CF62 8HB\nCanolfan Amy Evans - Yn cynnig gwasanaethau lleol i helpu pobl sy’n dioddef problemau iechyd meddwl\n190 Heol Holltwn, Y Barri CF63 4HN\nNewland – Yn cynnig cymorth ar gyfer y rhai sy’n gaeth i gyffuriau ac alcohol.\n26 Newland Street, Y Barri, CF62 8EA


Llais ffermwyr ifanc yn ‘hanfodol’ – Golwg360\nLlais ffermwyr ifanc yn ‘hanfodol’\n29 Tachwedd 2016 am 07:23 Diweddarwyd am 16:05\nGuto Bebb AS\nAr ail ddiwrnod y Ffair Aeaf yn Llanelwedd, fe fydd Gweinidog Swyddfa Cymru yn gofyn i ffermwyr ifanc ddangos angerdd a chodi llais os ydyn nhw am warchod eu treftadaeth amaethyddol.\nDaw galwad Guto Bebb wrth iddo ymweld â’r ffair amaethyddol er mwyn cyfarfod cynrychiolwyr o Glybiau Ffermwyr Ifanc Cymru.\n“Mae wir yn bwysig bod ffermwyr ifanc heddiw’n parhau i deimlo’n angerddol am eu treftadaeth,” meddai’r AS dros Aberconwy.\n“Mae dyfodol y diwydiant ffermio, sy’n asgwrn cefn amaethyddiaeth Cymru, yn eu dwylo nhw.\n“Rydw i’n eu herio i ddal ati i fod yn optimistig am eu diwydiant – ac mae rhesymau da dros deimlo’n bositif am ddyfodol ffermio.\n“Ffermwyr Ifanc Cymru sy’n cynrychioli’r genhedlaeth nesaf yn y byd ffermio yng Nghymru. Chi ydi’r arbenigwyr, mae eich llais yn hanfodol, felly lleisiwch eich barn.”\nMae gan Ffermwyr Ifanc Cymru fwy na 5,000 o aelodau gweithredol (rhwng 10 a 25 oed) mewn 157 o glybiau ledled Cymru wledig.\nMae mwy na 1,300 o wartheg, defaid, moch a cheffylau wedi cofrestru ar gyfer yr ŵyl ddeuddydd yn Llanelwedd ynghyd â 180 o garcasau ŵyn.


Amgylchedd - Cardiff Harbour Authority\nMae Afon Taf ac Afon Elái ill dau wedi eu dynodi’n Safleoedd o Bwysigrwydd er Cadwraeth Natur. Maent yn goridorau bywyd gwyllt pwysig drwy’r ddinas a dylid cymryd gofal wrth lywio i beidio ag amharu ar y planhigion a’r anifeiliaid.\nMae misglod rhesog a berdys marwol ym Mae Caerdydd. Mae’n debyg mai llong a oedd yn ymweld a ddaeth â’r rhywogaethau ymledol hyn i’r llyn dŵr croyw. Mae’r misglod rhesog yn atgynhyrchu’n gyflym a gallant beri trafferthion i gychod ac offer os nad ydych yn cymryd gofal priodol.\nGall berdys marwol achosi niwed ecolegol difrifol i ecosystemau dŵr croyw. Mae’n gyfrifoldeb ar holl ddefnyddwyr y Bae i’n helpu ni i atal y rhywogaethau hyn rhag ymledu ymhellach. Mae’n drosedd dan y Ddeddf Bywyd Gwyllt a Chefn Gwlad (1981) i ganiatáu i’r rhywogaethau hyn i drosglwyddo i gorff arall o ddŵr a dylid cymryd pob cam posib er mwyn atal hynny rhag digwydd.\nMae canllaw ynghylch sut mae gwarchod llongau ac offer ac atal y rhywogaethau rhag ymledu ar gael yn:\nMae Awdurdod yr Harbwr wedi gosod nifer o fwiau monitro amgylcheddol melyn yn y Bae. Rhain yw’r bwiau â phaneli solar arnynt, sy’n gyrru’r offer monitro. Does dim arwyddocâd hwylio i’r bwiau, ond mae amharu arnyn nhw’n drosedd dan yr is-ddeddfau.


Mae'r Gwasanaethau Cartref, a elwir hefyd yn ofal cartref, yn darparu gofal ymarferol neu bersonol i rywun yn eu cartref eu hunain. Os ydych yn berson hŷn neu os oes gennych anabledd, efallai y bydd angen rhywfaint o ofal a chymorth arnoch. Efallai nad yw’ch iechyd ddim cystal ag y bu, efallai eich bod yn cael trafferth i symud, efallai eich bod wedi bod yn yr ysbyty neu efallai bod gennych gyflwr iechyd tymor hir. Os felly, mae’n bosib y bydd angen help arnoch gyda rhai o'r canlynol:\nCofio cymryd meddyginiaethau\nCymorth cyfnod byr yw ailalluogi er mwyn cyflwyno’r sgiliau, y technegau a’r hyder sydd eu hangen ar bobl hŷn neu bobl ag anableddau i ymdopi ar eu pen eu hunain â chynifer o dasgau byw beunyddiol â phosibl.\nByddwn yn trafod eich nodau gyda chi ac yn llunio cynllun i weld sut y gallwn eich helpu i gwrdd â nhw. Byddwn yn trafod â chi’n rheolaidd i weld sut rydych yn ymdopi, a byddwn yn addasu'r cymorth a gewch i gwrdd â'ch nodau unigol.\nEfallai y bydd eich rhaglen ailalluogi yn para hyd at chwe wythnos yn dibynnu ar yr asesiad rydyn ni’n ei wneud o’ch anghenion; mae rhai pobl yn ail-ddechrau byw’n annibynnol ar ôl tair neu bedair wythnos.\nMae gan Wasanaeth Ailalluogi Sir Gaerfyrddin dimau o staff proffesiynol, cyfeillgar a fydd yn gwrando arnoch chi, yn parchu eich barn a'ch safonau personol, ac yn eich helpu i fod mor annibynnol ag y bo modd. Maen nhw’n eich helpu gyda gweithgareddau bywyd pob dydd fel y gallwch chi fyw’n annibynnol yn eich cartref eich hun.\nGall gwasanaethau eraill gael eu darparu os ydych chi a'ch gweithiwr cymdeithasol yn tybio bod eu hangen.\nOs oes angen cymorth ymarferol tymor hir arnoch a help i gyflawni tasgau personol neu yn y cartref er mwyn i chi fedru parhau i fyw gartref, bydd eich Gweithiwr Cymdeithasol yn trafod gyda chi beth yw’r gwasanaeth mwyaf priodol i chi. Bydd Cynllun Gofal yn cael ei gytuno gyda chi, a fydd yn nodi’r help sydd ei angen arnoch.\nMae’n bosibl y bydd y gwasanaethau yn cael eu darparu gan:\nStaff a gyflogir yn uniongyrchol gan y Gwasanaethau Cymdeithasol;\nAsiantaeth gofal annibynnol neu sefydliad gwirfoddol sydd dan gontract i weithio gyda’r Gwasanaethau Cymdeithasol.\nOs ydych wedi cael eich asesu yn rhywun sydd angen gofal a chymorth personol parhaus, efallai y byddwch am ddefnyddio Taliadau Uniongyrchol i ddewis a phrynu eich gwasanaethau eich hun neu i gyflogi cynorthwyydd personol.\nNi waeth pwy sy'n darparu eich gwasanaeth, bydd y Gwasanaethau Cymdeithasol yn adolygu eich anghenion yn rheolaidd i sicrhau bod y gwasanaeth yn parhau’n addas i chi.\nOs ydych yn teimlo, ar unrhyw adeg, fod arnoch angen mwy o gymorth neu lai o gymorth, gofynnwch i ni adolygu eich anghenion. Gallwch gael gair â'r staff sy'n darparu eich gwasanaeth, neu gysylltu â’ch Gweithiwr Cymdeithasol.\nByddwn yn paratoi cynllun personol ar gyfer eich anghenion penodol chi, a fydd yn cael ei adolygu yn rheolaidd.\nByddwn yn cynnal gwiriad iechyd a diogelwch i wneud yn siŵr bod y cymorth rydyn ni’n ei ddarparu yn eich cartref yn ddiogel i chi ac ar gyfer y staff gofal cartref.\nBydd gan y staff gofal cartref gerdyn adnabod.\nBydd y staff gofal cartref yn cael goruchwyliaeth broffesiynol reolaidd i wneud yn siŵr eu bod yn gwneud eu gwaith yn dda.\nPan fydd eich gwasanaeth yn dechrau, byddwch yn cael gwybodaeth fanylach am sut y mae'r gwasanaeth yn gweithredu a byddwn yn dweud wrthych â phwy i gysylltu pan fydd gennych ymholiadau.\nMae’r gwasanaeth ailalluogi am ddim hyd at uchafswm o 6 wythnos neu hyd nes byddwn yn gwybod beth yw eich anghenion tymor hir. Efallai y bydd cost am wasanaethau tymor hir; bydd hyn yn cael ei drafod gyda chi pan fyddwn yn asesu eich anghenion. Bydd y swm y bydd disgwyl i chi ei dalu yn dibynnu ar faint o arian sydd gennych, fel incwm a chynilion, a faint o ofal rydych yn ei gael. Yng Nghymru, mae yna reolau, sy'n golygu na fydd unrhyw un yn talu mwy na £60 yr wythnos am eu holl wasanaethau cymdeithasol dibreswyl. Ni fydd rhaid i ambell un dalu unrhyw beth.\nMae mwy o wybodaeth am hyn yn Talu am Wasanaethau\nSut alla i roi adborth neu gwyno?\nRydyn ni’n dosbarthu holiaduron yn rheolaidd er mwyn sicrhau ansawdd. Hoffem glywed oddi wrthych os nad ydych yn hapus gydag unrhyw agwedd ar y gwasanaeth, neu os oes gennych adborth neu awgrymiadau cadarnhaol i’n helpu i adnabod problemau a gwella.\nOs nad ydych yn gallu mynegi eich pryderon eich hun, gall gofalwr, aelod o'r teulu neu gynrychiolydd gysylltu â ni ar eich rhan. Cysylltwch â'r Tîm Cwynion drwy ymweld â Gwasanaethau Cwsmeriaid.\nGallwch hefyd gysylltu ag Arolygiaeth Gofal a Gwasanaethau Cymdeithasol Cymru AGGCC drwy ffonio 01267 223402 neu drwy fynd i'w gwefan.